Bununla bağlı danışan Milli Məclisin Əmək və Sosial Siyasət Komitəsinin sədri, deputat Musa Quliyev bildirib ki, biz aprel ayındakı sərtləşmiş karantin rejiminə yenidən qayıtmalıyıq.\nBu dinamika ilə davam edərsə biz 2500 və 3000 xəstəni xəstəxanalara götürə bilərik. Bundan əlavə biz tibb işçilərini də qorumalıyıq. Nə qədər xəstə çox olarsa tibb işçilərinin yoluxma ehtimalı da çox olacaq. Dərman ehtiyatı da tükənməz deyil. Bunları da fikirləşməlidir. Hesab edirəm ki, yaxın günlərdə Operativ Qərargah daha sərtləşmiş karantin rejimi ilə bağlı qərar verə bilər. Rayonlararası əlaqəni də minumuma endirmək lazımdır. Allah şəhidlərimizə rəhmət etsin. Artıq şəhid dəfnləri də yekunlaşır. Yas mərasimlərini məhdud sayda insanlarla yalnız dəfn günü keçirib, digər günləri təxirə salmaq lazımdır. Eyni zamanda restoranların işinə yenidən məhdudiyyət qoymaq lazımdır. Market və restoranlar onlayn işləməyə üstünlük verməlidir. Bu da küçədə insan sıxlığının qarşısını alacaq. Ən önəmlisi isə bu yolla yoluxma mənbələrini azalda bilərik. Hələ qış qabaqdadır, soyuq aylar çoxdur. Yəqin ki, virus əleyhinə vaksinin ölkəyə gəlib çıxması 2-3 aya mümkün olacaq. Ona görə də hesab edirəm ki, Operativ Qərargah daha sərt karantin rejiminə keçirilməsi barədə düşünməlidir"./Sonxeber.az\n15678 dəfə oxunub


Tronsmart 11 və 12 noyabr tarixlərində 70%-ə qədər xüsusi təkliflər təqdim edir | Gadget Xəbərləri\nMiguel Hernandez | 05/11/2021 08:14 | ümumi, xəbər\nTronsmart, hər cür alternativlərlə simsiz səs kimi ətli bir bazara getdikcə daha çox girən bir audio mütəxəssisi firması. Bu yaxınlarda onların ən maraqlı məhsullarından bəzilərini təhlil etdik və onların keyfiyyəti və funksionallığı haqqında təsəvvür əldə edə bilməniz üçün onları sizə göstərdik.\nTronsmart, 11 və 12 noyabr tarixlərində ən yaxşı cihazlarını əlli faizə qədər endirimlərlə ala biləcəyiniz iki günlük super təkliflər elan edir. Bu maraqlı təkliflərin nə olduğunu bizimlə kəşf edin, onları qaçırmayın və AliExpress-də baş verəcək endirimlərdən maksimum yararlanın.\nGörmək istəsən bütün Tronsmart məhsul təklifləri, edərək məhdud promosyonlara daxil ola bilərsiniz buraya basın.\nMəsələn, qulaqlıqlar Tronsmart Onyx Prime Qualcomm QCC3040 prosessoru və aptX kodek sayəsində yüksək dəqiqlikli səsə malik olanlar, Bluetooth 5.2 vasitəsilə, ümumi qırx saatdan çox muxtariyyətlə yüksək keyfiyyətli səs təcrübəsi təklif edir (işlə edilən ödənişlər də daxil olmaqla): Adi qiyməti 107,20 avro olan bu qulaqlıqlar AliExpress-də cəmi 53,50 avroya başa gələcək. 50%-dən çox endirim olan Tronsmart super sövdələşmələri zamanı. Onları indi ala bilərsiniz buradan.\nTəkliflərin əksəriyyəti qulaqlıqlara yönəldiləcək, o zaman biz Apollo Air-in debütünü, müxtəlif tezlik diapazonlarında cəmi 11 dB-ə qədər hibrid aktiv səs-küyü ləğv edən cihazları görəcəyik. Onların aktiv cVc 35 ləğvi var ki, bu da xarici narahatlıqlar olmadan musiqinin keyfiyyətinə diqqət yetirməyə imkan verir və beləliklə, demək olar ki, tam izolyasiya yaradır. Bu, xüsusilə velosipedçilər və qaçışçılar üçün maraqlıdır, çünki onlar öz marşrutlarını onları ən çox maraqlandıran şeylərə, məşqə diqqət yetirərək edəcəklər. Bu halda qiyməti təxminən 70 avro olan Tronsmart Apollo Air cəmi 37,81 avroya başa gələcək., qaçırmaq istəmədiyiniz və faydalana biləcəyiniz 60 faizə yaxın orijinal endirim buraya basaraq.\nBu arada, qulaqdaxili modellərə uyğunlaşa bilməyənlər üçün yarı qulaqlı qulaqlıq olan Onyx Ace modeli də AliExpress-də bu Tronsmart Super Deals-da maraqlı endirimlər təklif edir, bu qulaqlıqları dörd mikrofonlu sürücü sistemi ilə tapır. yüksək keyfiyyətli və təbii ki Qualcomm prosessoru səs baxımından mümkün olan ən yaxşı keyfiyyəti təqdim edir.\nBunlar əlbəttə 57% əhəmiyyətli endirimə malikdir, AliExpress-in bu promosyon qiymətində cəmi 24,70 avroya başa gələcək. Təklifə daxil ola bilərsiniz tıklayın. Tronsmart-ın təklif etdiyi keyfiyyət zəmanətlərini nəzərə alaraq tapmaq çətin olan True Wireless qulaqlıq üçün mütləq aşağı qiymət.\nAncaq hər şey qulaqlıq olmayacaq, onun ən diqqət çəkən modellərindən biri olan dinamiklərdən başlayaraq dinamiklər üçün bir dəlik var. Mega Pro, bir düymə vasitəsilə üç müxtəlif bərabərləşdirmə rejiminə malik olan cihaz. O, təkmil əlaqə sistemi vasitəsilə cütləşdirməyə imkan verir və virtuallaşdırılmış 120D səs təklif etmək imkanı ilə 3 Vt-a qədər gücümüz var. Bu halda biz 30% endirimdən istifadə edirik, ona görə də o, yalnız 81,04 avroda qalacaq, edə biləcəyiniz çox yaxşı bir fürsət buradan yararlanın.\nSon təklif və bu səbəbdən ən az maraqlı olan dinamikdir Splash 1, patentləşdirilmiş DSP sistemi vasitəsilə 15 Vt ümumi güc stereo sistemi vasitəsilə yaxşı performans təklif etmək üçün iki sürücüsü və passiv radiatoru var ki, bu da bizi böyük məkanlarda belə ən yaxşı səs təcrübəsini təqdim etmək üçün yaxşı bərabərləşdirmə və fərqli tonlar əldə etməyə imkan verir, buna görə də, müqavimət imkanları sayəsində bütün partiyalarımızda yaxşı bir səyahət yoldaşı olardı, indi 35% endirimlə yalnız 23,58 avroda qalacaqdı giriş bu təklif səhifəsi.\nAliExpress-də Tronsmart-ın Super Sövdələşmələrindən maksimum yararlanın və ən yaxşı səs məhsulları əldə etmək fürsətini qaçırmayın.\nMəqaləyə tam yol: Gadget xəbərləri » ümumi » Tronsmart 11 və 12 noyabr tarixlərində 70%-ə qədər xüsusi təkliflər təqdim edir.


Zərifə xanımın bioqrafiyası uzaq Naxçıvan kəndi Şahtaxtıda başlamışdı: o, 1923-cü il aprelin 28-də, Azərbaycanın sovetləşdiyi gün dünyaya gəldi. Sonra - məktəb, N.Nərimanov adına Azərbaycan Dövlət Tibb İnstitutu, Moskva Həkimləri Təkmilləşdirmə İnstitutu...\nGənc tibb alimi ilə Dövlət Təhlükəsizlik Komitəsi zabitinin şəxsi taleyini müəyyənləşdirən görüş isə 1948-ci ildə olmuşdu. Elə həmin vaxt gənc qəlblərdə zaman ötdükcə əfsanəvi məhəbbətə çevrilən qarşılıqlı rəğbət alovlanmağa başladı... Ən başlıcası da odur ki, bu rəğbətin gizli "əlkimyası" böyük cazibə qüvvəsinin təsiri altında baş verdi. Bu cazibə qüvvəsini meydana çıxaran səbəb isə onların hər ikisinin ağlının, istedadının və mənəvi paklığının kamilliyi, bütövlüyü idi.\n1948-ci il. Əks-kəşfiyyatın gənc zabiti Heydər Əliyev Leninqrada oxumağa göndərilir. Zərifə xanım isə Moskvada həkim-oftalmoloq kimi təkmilləşir. Zərifə xanımın atası Əziz Əliyev artıq tanınmış dövlət rəhbəridir, İctimai Elmlər Akademiyasında oxuyur və Azərbaycan Kommunist Partiyasının MK-sında işləyir. Gələcək ümidverici, xoşbəxt görünürdü. Lakin rejim hələ öz üzünü bir daha büruzə verəcəkdi. Sistemin təbiəti dəyişməmişdi. O, gənc insanların, Zərifə Əliyevanın və onun sevib-seçdiyi, adı Azərbaycan tarixində qalacaq dahi insanın taleyinə təsirini göstərəcəkdi...\nZərifə xanımın həyat yolunun başlanğıcı ilk baxışda ən yüksək və qayğısız mühitin içində görünsə də, əslində, tam əksinə idi. Siyasi təlatümlər, repressiya dalğası bu ailənin başının üzərindən əskik olmurdu.\n...Əziz Əliyev çox gözəl və mehriban bir ailə başçısı idi. Onun həyat yoldaşı Leyla xanım xeyirxahlıq və incəlik təcəssümü idi. Bu mehriban ailədə iki oğlan - Tamerlan və Cəmil, dörd qız - Ləzifə, Zərifə, Dilbər və Gülarə ata məhəbbəti, ana nəvazişi ilə böyüyürdü. Zərifə Əliyeva bütün yüksək keyfiyyətlərini - yaxşılıq etməyi, səxavəti, alicənablığı böyüdüyü ailədən əxz etmişdi. Bunlar hamısı o ailəyə məxsus keyfiyyətlər idi: ziyalılıq, əməksevərlik, səmimilik, doğma ocağa, xalqa və vətənə məhəbbət, bəşəri dəyərlərə bağlılıq... Bu xüsusiyyətlər onun həyatında öz təcəssümünü tapmışdı.\nƏziz Əliyevə gənc yaşlarından mühüm dövlət vəzifələri etibar edilirdi: Kliniki İnstitutun direktoru, Tibb İnstitutunun rektoru, Bakı Səhiyyə Şöbəsinin müdiri, xalq səhiyyə komissarının müavini, səhiyyə komissarı, Azərbaycan Dövlət Universitetinin rektoru, Azərbaycan K(b)P MK-nın katibi, İranda Sovet kontingentinin siyasi rəhbəri, K(b)P Dağıstan Vilayət Komitəsinin birinci katibi, Dağıstan Müdafiə Komitəsinin sədri və ən nəhayət, Azərbaycan Nazirlər Soveti sədrinin birinci müavini... Artıq Əziz Əliyevin adı ÜİK(b)P Azərbaycan Komitəsinin birinci katibi və hökumət başçısı vəzifəsini əvəz edəcək kadrların siyahısına qeyd olunmuşdu. Əziz Əliyevin müvəffəqiyyətlə yüksəldiyini çoxdan bəri qısqanclıqla müşahidə edən və onun şəxsində öz rəqibini görən, artan nüfuzuna qərəzli münasibət bəsləyən M.C.Bağırov nəyin bahasına olur-olsun onu siyasət meydanından uzaqlaşdırmaq qərarına gəlir. Respublika Kommunist Partiyası MK-nın 12 iyun 1951-ci il tarixli qərarı ilə M.C.Bağırov ilk zərbəni vurur: Əziz Əliyevə şiddətli töhmət elan edilir. İyunun 24-də isə Ə.Əliyev Nazirlər Soveti sədrinin müavini vəzifəsindən azad edilir. Əziz Əliyevi əvvəlcə Ortopediya və Bərpaedici Cərrahiyyə İnstitutuna direktor təyin edirlər. Ancaq təqib zəncirinin halqaları bununla qurtarmır. Tezliklə onu elmi-tədqiqat institutunun direktorluğundan azad edib Sabunçu xəstəxanasına köçürürlər.\n1949-cu ildə Zərifə Əliyeva, bir ildən sonra isə Heydər Əliyev Bakıya qayıdır. Ayrılıq ancaq bu iki gəncin məhəbbətini möhkəmləndirib və onlar ailə qurmaq qərarına gəlirlər. Hər şey yaxşı olardı, bir bu mənzil problemi olmasaydı - Dövlət Təhlükəsizlik Komitəsinin zabiti İçərişəhərdə yarımzirzəmi mənzildə anası və qardaşları ilə birlikdə kirayənişin yaşayırdı. 1952-ci ildə mənzil problemi həll olundu. Heydər Əliyev çoxdan gözlədiyi ikiotaqlı mənzili aldı. Lakin M.C.Bağırovun qəzəbinə gəlmiş Əziz Əliyevin ailəsinin başının üstündə "Domokl qılıncı" asılıb...\nİndi bunu təsəvvür etmək çətindir, ancaq o illər elə dövr idi ki, insan hakimiyyətin istəyi ilə yalnız işini, yaradıcılıq, yaxud elmi karyerasını yox, istənilən an şəxsi həyatını, fiziki varlığını da itirə bilərdi. Öz taleyini Zərifə xanımın taleyi ilə birləşdirmək haqda düşünən Heydər Əliyev rejimin ən güclü və mötəbər təməllərindən biri olan M.C.Bağırova meydan oxuyurdu. Belə addımın nəticəsi Dövlət Təhlükəsizlik Komitəsinin zabitinə əvvəlcədən məlum idi, lakin o, bu addımı atmaqdan qaçmadı. Heydər Əliyev könlünün sevdiyi ilə birgə olmaq hüququnu müdafiə etmək qərarına gəlmişdi.\nHeydər Əliyevə "nüfuzunu" itirmiş dövlət qulluqçusunun, respublikanın "birinci" şəxsinin gözündən düşmüş adamın qızı ilə görüşməmək barədə qəti tapşırıq verilir: ya iş və karyera, yaxud məhəbbət... Gənc zabit geri addım atmır, rəhbərliyin "məsləhətinə" məhəl qoymur. O, müəyyənləşdirilmiş "konspirasiyanı" gözləməklə, sevdiyi qızla görüşməyi davam etdirir. Bir-birinə bağlanan iki qəlbin - perspektivli gənc zabit ilə qəzəbə gəlmiş siyasi xadimin qızının məhəbbətinə mane olmağa heç bir qüvvənin gücü çatmazdı. Qeyri-adi mərdliyə malik olmaq lazım idi ki, bu dərəcədə fədakarcasına sevəsən! Xidmətdə müvəffəqiyyətlə irəliləmək imkanından əl çəkməyə, əlinin hər şeydən çıxmasına və hətta "şübhəli" damğası qazanmağa risk edəsən. Bu, Heydər Əliyevin xarakterini, onun yüksək hisslərə sədaqətini, ürəyinin, məhəbbətinin səsinə qulaq asmağını və əgər işlədiyi idarədə, xüsusilə o dövrdəki sərt subordinasiyanı nəzərə alsaq, cəsarətini açıb göstərən dramatik səhnədir.\n...İl keçir. "Qeyri-leqal" görüşlər davam edir. Konspirasiya sahəsində peşəkar olan gənc zabit həmkarlarına cəsarətlə meydan oxuyur. Tale aşiqlərin üzünə güldü... 1953-cü ilin martında Stalin öldü. İyun ayında isə artıq Beriya və ətrafındakılar həbs edilmişdilər. Bir müddət sonra Beriya, Merkulov, M.C.Bağırov və digərləri ağır dövlət cinayətlərinə və vətənə xəyanətə görə ən yüksək cəzaya məhkum edildilər. Əliyevlər ailəsi və onlarla birlikdə minlərlə ailə azad nəfəs aldı...\nTarixin son hesabda ədalətli qərar\nverən məhkəməsi var. Məhz hadisələrin kəskin dönüşü sayəsində iki qəlbdə doğan qovuşmaq arzusunun, iki ailənin taleyinin başı üstündəki buludlar dağıldı. Bu iki gəncin və iki ailənin münasibətləri sədaqətin, xalqa, millətə, vətənə xidmətin ən gözəl nümunəsidir... Heydər və Zərifə Əliyevlərin məhəbbəti onların taleyinə düşən sınaqlara dözdü, öz ziyası ilə ailə ocağını şəfəqləndirdi. 1954-cü ilin noyabrında gənclərin nikahı vətəndaşlıq şöbəsində qeyd olundu və Heydər Əliyevin bir müddət əvvəl aldığı mənzildə sadə toy elədilər.\nMüstəqil Azərbaycanın iki prezidentinin, oftalmologiya üzrə akademikin, görkəmli şərqşünasın talelərini müəyyənləşqdirən möhkəm bir AİLƏ nümunəsi yaradıldı. Bu ailənin başında yalnız Sovet Azərbaycanının yüksəlişinə nail olan şəxsiyyət deyil, həm də müstəqil Azərbaycanın qurucusu olacaq ümummilli lider dururdu...\nBu məhəbbətin tarixi haqqında sonralar çoxlu şeirlər yazılıb, kinofilmlər çəkilib. Vaqif Mustafayev bu mövzuya "Əsl məhəbbət haqqında" adlı həyəcanlı, dramatik film həsr edib. Və orada, ekranda biz baş qəhrəmanın - Heydər Əliyevin riqqət doğuran etirafını eşidirik: "Mən həqiqətən onu çox sevirdim. Onun da mənə olan məhəbbətini hiss edirdim. Düşünürəm ki, bizim bir-birimizə olan məhəbbətimizin köklərinin nə qədər dərində olduğunu sübut etməyə ehtiyac yoxdur".\nZərifə xanım məşhur həkim-oftalmoloq, tibb elmləri doktoru, akademik, Azərbaycanın əməkdar elm xadimi, parlaq alim və eyni zamanda həssas, qayğıkeş pedaqoq, müdrik təşkilatçı idi. Xeyirxahlıq, insanpərvərlik, ziyalılıq Zərifə xanımı əfsanələşdirmişdir. Alim kimi o, fundamental əsərlər qoyub getmişdir. Onun irsi, elmi nailiyyətləri, pedaqoji təcrübəsi daim tədqiqat obyekti olmuşdur.\nGörünür, Zərifə Əliyeva şəxsiyyətinin gücü məhz onun insanların qayğı və iztirablarına, niyyət və arzularına fədakarcasına xidmətində idi. Zərifə xanım yüksək əyarlı əxlaqa malik bir insan idi. O, xəstələri yalnız işdə və klinikada deyil, hər yerdə, zərurət halında hər şəraitdə qəbul edirdi; onlara məsləhətlər verir, əgər şərait tələb edirdisə, təcili surətdə işə qarışırdı; əməliyyat edir, heç kimi köməksiz qoymur, heç kimi ümidsiz qaytarmırdı. Zərifə xanım kənd əhalisi arasında tibbi biliklərin təbliğini də fəal surətdə müdafiə edirdi. "Ailə həkimləri"nin rolunu yüksək qiymətləndirir, ailə həkimliyi institutunun yaradılmasını təkidlə tövsiyə edirdi.\nOnun 1983-cü ildə nəşr olunmuş "Həkimlərin mənəvi tərbiyəsi, deontologiya, tibbi etika və əxlaq məsələləri" adlı kitabı yalnız tibb işçilərinin stolüstü kitabı olmadı, onu həm də insan münasibətlərinin, cəmiyyət əxlaqının nizamnaməsi saymaq olar. Zərifə Əliyeva həkimin həyat mövqeyini müəyyənləşdirərkən onun xəstəyə münasibətini əsas götürürdü. O, hesab edirdi ki, həqiqi həkimin xəstənin əzabına laqeyd qalmağa, pasiyentin dərdinə şərik olmamağa haqqı yoxdur. Zərifə Əliyevanın Özbəkistanın "Tibb" nəşriyyatı tərəfindən buraxılan "Şəkərli diabetdə göz xəstəlikləri" kitabı Orta Asiya və Zaqafqaziyada geniş yayılmış bu xəstəliklə mübarizədə böyük rol oynadı. Bu əsər oftalmoloqların stolüstü kitabıdır.\nZərifə xanım hər zaman ön sırada idi. Hələ gənc ikən - elmi-tədqiqat mövzusunu müəyyənləşdirərkən respublika səhiyyəsi üçün böyük əhəmiyyət kəsb edən sahəni seçmişdi. Namizədlik dissertasiyasının mövzusu ictimai nöqteyi-nəzərdən oftalmologiyanın aktual probleminə - traxoma ilə mübarizəyə aid idi. Ümumdünya səhiyyə təşkilatının məlumatına görə, dünyada 400 milyon insan bu xəstəlikdən əzab çəkir, 80 milyon nəfər isə bu xəstəlikdən kor olub. Görmə qabiliyyətinin itirilməsinin çox geniş yayılmış səbəblərindən biri olan traxoma həqiqətən həmin illərdə Azərbaycanda ictimai bəlaya çevrilmişdi. Zərifə xanım dissertasiya üzərində işləyə-işləyə yüzlərlə, minlərlə xəstənin sağlamlığını özünə qaytardı. Uşaq evlərindəki çoxlu yetim uşağı müalicə etdi. Bundan əlavə, Zərifə xanım qlaukoma və zəif görmənin qarşısını almaq məqsədi ilə tədbirlər keçirmək üçün dəfələrlə respublikanın regionlarına getmişdi. Qlaukomaya meyilli xəstələri aşkar etmək üçün o, uzun illər Əli Bayramlı (indiki Şirvan) şəhərinin sənaye müəssisələrində ciddi diaqnostik iş aparmışdı. Bu xəstəliyə meyilli olanları Zərifə xanım tez dispanser uçotuna götürüb stasionar müayinə və müalicəyə cəlb edirdi. Bundan başqa, o bu şəhərin məktəblərində yaxını görən uşaqları müəyyənləşdirmək üçün böyük iş apardı.\nZərifə xanım sevdiyi təbabətə inamla və ədalətlə xidmət edirdi. Bu xidmət çətin, lakin fərəhli idi. Seçdiyi elm sahəsindəki nailiyyətləri Zərifə xanımı ruhlandırırdı, kiçik uğursuzluqlar isə onu mütəəssir etmirdi, təslim olmur, problemi daha da inadla öyrənirdi. Öz təbiətinin misilsiz xüsusiyyətləri sayəsində o, böyük tədqiqat potensialına yiyələnmişdi və buna görə də nəzəri problemlər üzərində işləməyə həvəslə başlayır, bununla belə, nəzəri nəticələri təcrübəyə tətbiq etməyə, tibbi biliklərin praktikada işlədilməsinə çoxlu vaxt və əmək sərf edirdi. Onda yüksək peşəkarlıq və biliklərin vüsəti rəftar, insanpərvərlik və xeyirxahlıq mədəniyyəti ilə üzvi şəkildə birləşmişdi. Bütün bu keyfiyyətlər Zərifə Əliyevanı peşələrin ən humanisti olan həkimlik peşəsinə fədakarcasına xidmətin simvolu kimi qəbul etməyə əsas verir. Bütün çətinliklərə baxmayaraq, həkimlik onun üçün sadəcə iş deyil, həm də fasiləsiz ilham mənbəyi idi. O, təkcə öz varlığıyla belə həmkarları və pasiyentləri arasında xüsusi inam və xeyirxahlıq atmosferi yaradırdı.\nBununla belə, heç vaxt seçilməyə çalışmırdı, özünü camaata göstərmək üçün işləmirdi. Ordinatordan başlayaraq tanınmış həkimə, alim-akademikə qədər uzanan bu çox çətin və şərəfli yolda ciddiyyətini, səmimiyyətini və təvazökarlığını qoruyub saxladı.\nZərifə Əliyeva müasir dünyada həkim etikasının məsələləri və prinsipləri mövzulu "Yüksək əqidə" adlı əsərində məxsusi olaraq özünün insan kredosu ilə bütövlük təşkil edən sənətinin əsl mahiyyətini belə açır: "Vicdan bizim əsas hakimimizdir. Çətin dəqiqələrdə də, xoşbəxt saatlarda da onunla baş-başa qalanda o soruşur: Ağ xalat geyməyə haqqın varmı? Sənin əllərin xəstəlikdən əziyyət çəkənə yalnız biliyini deyil, həm də qəlbinin həyəcanını, ürəyinin yanğısını çatdıra bildimi? Düzünü desək, vicdanın şəxsi mühakiməsindən şərəflə keçmək böyük xoşbəxtlikdir. Yaxşı həkim həmişə xəstə ilə birlikdə həyəcan keçirir, pasiyentin ağrısı elə həkimin şəxsi ağrısıdır. Əgər sağlamlığını itirən şəxs yenidən ona malik olursa, demək, həkim də yenidən həyata qayıdır, doğulur. Bizim sənətimizin mənəvi təməli də elə bundadır".\nZərifə Əliyevanın zəngin intellektual, mənəvi potensialı imkan verir güman edək ki, onun ictimai və peşə fəaliyyəti professional tibb sahəsi ilə bağlı olmasaydı, dövlət və mədəniyyət sahələrində də daha böyük səmərə verə bilərdi. Lakin taleyin gərdişi ilə o, elə bir insana rast gəldi ki, onun alnına millətin lideri olmaq missiyası, qüdrətli dövlət təşkilatçısı, cəmiyyəti dəyişdirən islahatçı olmaq missiyası yazılmışdı. Zərifə xanım bu adamın sevilən və sevən həyat yoldaşı olaraq, onun görəcəyi işlərin miqyasını dərk edərək onun arxadaşı olmağı özünə borc bildi. Buna görə Zərifə xanımın qeyri-adi keyfiyyətləri, özünü yaradıcı şəxsiyyət kimi reallaşdıra bilməsi elmi fəaliyyətlə və ailə çərçivəsi ilə məhdud qaldı.\nBiz indi milli-mənəvi dəyərlərimizin qorunması haqqında çox danışırıq, modeli dünya təcrübəsində axtarırıq, tariximizi, adət-ənənələrimizi təhlil edirik, ailənin özülü haqqında düşünürük... Halbuki bizim müasir həyata, Heydər və Zərifə Əliyevlər ailəsinə, onların qarşılıqlı münasibətinə, övladlarına və yaxınlarına, onların insanlara etdikləri xidmətə və vətənə məhəbbətlərinə baxdıqda dərk edirsən: məhz belə insanlar, belə ailələr bizim üçün parlaq nümunə, layiqli örnək ola bilər.\nAilə - müqəddəsdir. Ailə - əsasdır. Ailə - cəmiyyətin özülüdür. Ailənin ən etibarlı dayağı - ocağın qoruyucusu isə Zərifə xanım kimi həyat yoldaşı, Ana və məhəbbət simvoludur. O, Heydər Əliyevin təkcə həyat yoldaşı yox, həm də silahdaşı idi. Qeyd edək ki, Zərifə xanım bir gəlin kimi Əliyevlər ailəsinin kandarına ayaq basanda artıq ən qiymətli insani keyfiyyətlərə yiyələnmişdi. Təmkinlilik, ziyalılıq, ailəyə sədaqət, milli qürur, ərinə sonsuz məhəbbət, mətinlik və vətən sevgisi onun qəlb xəzinəsinin ən qiymətli inciləri idi.\nBu ailə böyük məhəbbət bünövrəsi üstündə qurulmuşdu. Etiraf etmək lazımdır ki, Heydər Əliyev kimi böyük şəxsiyyətin məhəbbətinə layiq olmaq təkcə böyük xoşbəxtlik yox, həm də böyük məsuliyyət idi. Ancaq seçilmiş insan belə məhəbbətə layiq ola bilərdi! Onların məhəbbəti müqəddəs bir ailənin bünövrəsini qoydu. Ona görə müqəddəs ki, millət üçün iftixar mənbəyi və nümunə olmuşdur.\nZərifə xanım heç vaxt Heydər Əliyev şəxsiyyətinin arxasında daldalanmamışdı. Əksinə, xarakterinin gücü, səyi, zəhmətli əməyi, ağlı, iradəsi və xeyirxahlığı sayəsində özünə canlı abidə ucaltmışdı. O, hələ 1969-cu ildə respublika rəhbərinin həyat yoldaşı, Azərbaycanın birinci xanımı olmuşdu, sonrakı tarix sübut etdi ki, onun bu şərəfə layiq olmaq haqqı vardır. Təəssüflər olsun ki, həyat yoldaşının və oğlunun Prezident seçildiyi o xoşbəxt günləri görmək Zərifə xanıma qismət olmadı. Yəqin ki, bir Prezidentin həyat yoldaşı və digərinin anası olduğu xəbərini alanda onun ruhu şad olmuşdur.\nZərifə xanımın həyatında ən xoşbəxt, yaddaqalan və şad gün onun yeganə oğlunun toy günü idi. Həmin gün iki nəcib ailə doğmalaşdı: Heydər Əliyevlə Zərifə xanımın ailəsi və Arif Paşayevlə Aida İmanquliyevanın ailəsi; məşhur yazıçı Mir Cəlal Paşayevin nəvəsi Mehriban xanım Heydər Əliyevin gəlini və İlham Əliyevin həyat yoldaşı oldu.\nOğlunun ailə xoşbəxtliyi həmişə Zərifə xanımı ruhlandırırdı. Qayınana və gəlin arasındakı qarşılıqlı münasibət xüsusi mehribanlığı, həssaslığı və səmimiliyi ilə seçilirdi. Ailə həyatına yenicə qədəm qoyan cavan gəlin ocağın müdrik qoruyucusundan öyrəndi, demək olar, böyük məktəb keçdi. Mehriban xanım gələcək qayınanasının rəhbərliyi altında müvəffəqiyyətlə həkim-oftalmoloq işləyib. Lakin tale onu başqa vəzifə üçün hazırladı...\nMehriban xanım Əliyeva Azərbaycan tarixində böyük rol oynamış iki nüfuzlu ailəni doğmalaşdırdı və böyük soyadın şərəfli, layiqli davamçısı oldu. O, məşhur ailənin evinə gəlin gəldi. Gələcək dövlət başçısının həyat yolunda sadiq silahdaşı oldu. Əliyevlərin irsini layiqincə davam etdirəcək üç insan yetişdirdi. Əslində, Mehriban xanım da həkimlik peşəsini davam etdirə, diaqnoz qoya, xəstələri müalicə edə, onlara gözlərinin nurunu qaytara, dünyanın sonsuz gözəlliklərini görmək sevincini bəxş edə bilərdi. İnsanlara işıq bəxş eləmək - necə ki, bunu Zərifə Əziz qızı Əliyeva eləmişdi...\nLakin Mehriban Paşayeva Mehriban Əliyeva olaraq elə bir ailəyə daxil oldu ki, dövlət qayğıları güclü bir cərəyan kimi bu ailənin içindən keçirdi; ictimai həyatın, milli arzuların, həyəcanların, ümidlərin... nəbzi bu ailədə atırdı. Həyatın bu yeni ritmi, belə demək mümkünsə, soyadının statusu onu ictimai həyatda daha fəal iştiraka təhrik etdi, şəxsi potensialının açılmamış enerjisini oyatdı.\nAzərbaycanın birinci xanımı Mehriban Əliyevanın keçən əsrin sonundakı ictimai fəaliyyəti gözümüzün qabağına gəlir. O, ümummilli liderimiz Heydər Əliyevin əbədiyaşar ideyalarının həyata keçirilməsində fədakar fəaliyyət göstərir, Prezident İlham Əliyevin siyasətinin uğurla gerçəkləşməsində fəal rol oynayır. Milli Məclisin deputatı, Heydər Əliyev Fondunun prezidenti, UNESCO-nun xoşməramlı səfiri, ISESCO-nun xoşməramlı səfiri, "Azərbaycan mədəniyyətinin dostları" fondunun rəhbəri... Bunlar Mehriban xanımın fəaliyyətinin yalnız bir qismidir. Ancaq ən əsas məqam odur ki, Mehriban xanım Əliyevlər ailəsində Zərifə xanımın missiyasını layiqincə, şərəflə davam etdirir.\nMərhəmət - qadın ürəyinin böyüklüyünü nümayiş etdirən ən uca hissdir. Mehriban xanım öz ürəyinin hərarətini və məhəbbətini yalnız Azərbaycanın böyüməkdə olan nəslinə deyil, dünyanın bütün uşaqlarına bağışlayır. Onun bütün fəaliyyəti Prezident İlham Əliyevə sədaqətə və ümummilli lider Heydər Əliyevə ehtirama söykənir.\nİlham Əliyevin 1995-ci ilin oktyabrında yerli mətbuata verdiyi müsahibədə söhbət oğul məhəbbətindən, heç kimin etinasız qala bilmədiyi ana itkisindən gedir. Həmin müsahibədən bir parça:\n"- Siz Zərifə xanımı necə xatırlayırsınız?\n- Ən əziz insan kimi. Onun vəfatından sonra mənim həyatım, bütün ailəmizin həyatı dəyişildi. Yəni indi mən o vaxtlardakı kimi gülə bilmirəm, baxmayaraq ki, onun həyatdan getməsindən on ildən çox vaxt ötür. Mənim həyatımda xoşbəxt hadisə olanda düşünürəm: o da bunun üçün sevinərdi. O vəfat edəndə mənim böyük qızımın bir yaşı vardı. Yəni mənim qızlarım öz nənələrini görməyib, bu, onların tərbiyəsində böyük itkidir..."\n...1995-ci ilin 28 apreli.\nZərifə xanımın ad günü, xatirə günüdür.\nMərasimdə Heydər Əliyev çıxış etdi. Artıq on ildir ki, sədaqətli həyat yoldaşı və silahdaşı - Zərifə xanım həyatda yoxdur.\nVə necə on il!\nTaleyüklü, faciəli, şücaətli on il... Böyük bir dövlət dağılanda və milyonlarla insanın taleyi onun qalıqları, tör-töküntüləri altında qalanda Heydər Əliyev bu tarixi fəlakətin tam ortasında idi. Dağılan dövləti yaşatmaq və birləşdirmək, ölkədə xaosdan qurtuluşa keçidi təmin etmək, saysız sui-qəsdlərdən, çevriliş cəhdlərindən özünü və respublikanı qorumaq, islahatları həyata keçirmək, ordu formalaşdırmaq, vətəndaşın sosial rifahını yüksəltmək... Bunlar hamısı Heydər Əliyevin taleyindən və ən əsası, əvəzedilməz insanın - Zərifə xanımın itkisinin dinclik vermədən ağrıtdığı ürəyindən keçmişdi.\nHeydər Əliyevin həmin aprel günündəki sözləri onun şəxsi və ümumxalq xatirəsinin ən həssas tellərinə toxunan inam, etiqad kimi təsirli səslənirdi:\n"Bilirsiniz ki, mənim həyatım gənclik illərimdən dövlət xidməti ilə bağlı olub. Mən bütün həyatımı buna həsr etmişəm və indi də bu sahə ilə məşğul oluram. Hesab edirəm ki, mənim müvəffəqiyyətli xidmətimdə ailəm böyük rol oynamışdır. Mən ona görə xoşbəxt idim ki, mənim Zərifə xanım kimi həyat yoldaşım vardı və o, mənim ailəmdə çox gözəl mənəvi mühit yaratmışdı. Mən həyatımın bütün dövrlərində işlə məşğul olmuşam, ailə məsələlərinə vaxt ayıra bilməmişəm. Bu, Zərifə xanımın öhdəsinə düşüb və o, bu vəzifəni şərəflə, inamla və qeyri-adi məharətlə yerinə yetirib. Mənim ailəmdə onun rolu əvəzolunmazdır - mənim ailəm bu günə onun tərbiyəsi nəticəsində gəlmişdir. Baxmayaraq ki, on il keçib, mən onu unutmuram və heç vaxt unutmayacağam. Mənim uşaqlarım da öz ürəklərində onun əbədi xatirəsini və məhəbbətini saxlayırlar. Bu gün bizim üçün müqəddəs gündür. Bu gün ona görə xoşbəxt gündür ki, dünyaya məni xoşbəxt edən, mənə gözəl övladlar bəxş edən Zərifə xanım kimi böyük şəxsiyyət gəlmişdir. Eyni zamanda, bu gün kədərli gündür. Aradan on il keçsə də, mən bu kədərdən uzaqlaşa bilmirəm."\n"Zərifə" adı kövrək, zərif deməkdir. Və o özünün kövrək çiyinlərində böyük məsuliyyət və fədakar məhəbbət yükünü, millətin lideri, respublikanın rəhbəri, adı böyük dövlət rəhbərləri sırasına daxil olan şəxsiyyət ilə yanaşı olmaq, çiyin-çiyinə getmək, onun dayağı olmaq, qayğısına qalmaq və ağır günlərdə dərdinə şərik olmaq yükünü daşıdı. Uşaqların əsas qayğısını və tərbiyəsini öz üzərinə götürmək və onları vətənin layiqli və şanlı vətəndaşları kimi, öz nəslinin yüksək mənəvi dəyərlərinin varisi kimi yetişdirmək...\nZərifə xanımın həyatı indi də onun övladlarının və nəvələrinin həyatında davam edir. "Elegiya" albomunda onun obrazını təcəssüm etdirən iki heykəl var - mərmər və tunc heykəl. Onun digər böyük abidəsi - mənəvi abidəsi insanların ürəklərindədir.\nZərifə xanımın məhəbbətinin işığı daim onun doğmalarının və yaxınlarının, həmkarlarının, şagirdlərinin yolunu işıqlandırır...\nHər halda bizim həyatımız qəribə qurulub... Göz açıb-yumunca, o, artıq sona yaxınlaşır... Güzəştsizdir, amansızdır... Yer kürəsinin yaşı ilə müqayisədə o, cəmi qısa bir işartıdır. Kim isə parlaq bərq vurur, kim isə piltə kimi tutqun, yavaş-yavaş yanır. Burada iş qətiyyən illərin sayında, qocalıqda deyil, daha mühümü odur ki, həyat izsiz keçməsin. Gələcək nəsillər üçün iz qoymamışsansa, ürəyinin bir hissəsini onlarla bölməmisənsə, demək, qətiyyən yanmamısan. Boşluq və faydasızlıq... Bir xatirə belə yoxdur. Öz adını tarixin səhifələrində əbədiləşdirən şəxsiyyətlərin vəziyyəti isə başqa cürdür. Zərifə xanım belə şəxsiyyətlərdən biri idi, o, ömrü boyu fədakarlıqla yanmışdır. Zərifə xanım öz işıqlı xarakteri ilə taleyin onunla eyni yolda addımlamağı qismət etdiyi adamların da, öz ömür yolunda onunla bircə dəfə qarşılaşanların da qəlbində parlaq bir mələk kimi silinməz iz qoymuşdur.\nZərifə xanım tariximizin əfsanəvi şəxsiyyətləri arasında layiqli yer tutaraq bu şərəfi və şöhrəti qazanmışdı. Buna görə də onun haqqında əfsanə burada başa çatmır. Bu əfsanə yeni, gur akkordlarla davam edir və tarixə qovuşur. Buna görə də Zərifə xanım barədə "son söz"ü yoxdur. Onun haqqında xatirələr qurtarmırsa, Zərifə xanımı şəxsən tanıyan müasirləri keçmiş günlərin xatirələrini danışmağa başlayırlarsa, "son söz" yazmaq olarmı?! Xatirələr öz xeyirxahlığı ilə ürəkləri isitmək üçün doğulan bu böyük şəxsiyyətə məhəbbət və hörmətlə doludur.\n2010-cu ildə Moskvada "Molodaya Qvardiya" mətbəəsində "Görkəmli adamların həyatı" seriyasında mənim müəllifliyimlə nəşr olunan "Zərifə Əliyeva" kitabı bu günlərdə doğma dilimizdə Azərbaycan oxucularına təqdim olunacaq. Zərifə xanımın əbədiyaşar xatirəsinə ithaf olunan və onun ömür yolundan bəhs edən nəşr arxiv materiallarına, bu görkəmli insanı yaxından tanıyan şəxslərin xatirələrinə əsasən yazılıb və qəhrəmanımızın obrazını daha yaxşı təsvir etməyə kömək edən fotoşəkillərlə zənginləşdirilib. İnanırıq ki, kitab oxucular tərəfindən rəğbətlə qarşılanacaq.\nYox, Zərifə xanım tarix yaratmayıb. Onun rolu bu tarixi yaradan böyük insanın ən böyük məhəbbəti olmaqdan ibarətdir. Filosoflardan biri deyib: "Hər böyük sərkərdənin arxasında bir qadın var". Zərifə xanım məhz belə qadınlardandır - böyük insanlarla yanaşı olduqda, o insanların ulduzlarının daha parlaq bərq vurmasına səbəb olan qadınlardandır. Bu dünyaya məsum, gözəl qız simasında gələn Zərifə xanım mənsub olduğu əsl azərbaycanlı ailəsinin bütün mənəvi dəyərlərini özündə cəmləşdirmişdi. Və bir qadın, bir ana, bir həkim, bir alim, bir ictimai xadim və birinci xanım olaraq o, əfsanəvi taleyə malik olmuş insanların ümumi axınına nə qədər də təbii bir şəkildə qoşulmuşdu!\nBəli, o, az yaşadı. Lakin insan həyatının dəyəri heç də illərin sayı ilə ölçülmür; onun işi ilə, yaradıcılığı ilə, insanlara və cəmiyyətə verdiyi xeyirlə, mənəvi qüvvə ilə ölçülür. Zərifə xanımın həyatının hər günü xalqına səmimi və coşqun xidmətə həsr edilmişdir. Yaşadığı xoşbəxt günlər də, doğmaları, xalqı və vətəniylə bağlı hadisələr də onun nəsillərin əbədi yaddaşında yaşayan xatirəsini və ruhunu hər zaman şad edəcək.\nTəəssüf ki, Zərifə xanım bu günləri görə bilmədi. Əfsus, həyat yoldaşının Azərbaycana müstəqil dövlətçilik bəxş etdiyinin şahidi olmadı. Əgər o, İlham Əliyevin Prezident kürsüsündə xalq qarşısında and içməyini görsəydi, ana ürəyi iftixar hissi ilə, xoşbəxtliklə dolub daşardı! Əgər o, oğlunun dövlət başçısı olaraq yerinə yetirdiyi layiqli işləri, respublikanın yüksəlişini, Bakının gündən-günə gözəlləşdiyini görsəydi... Əgər o, Heydər Əliyevin və Əziz Əliyevin müqəddəs vəsiyyətinin - bütün qüvvəni, ürəyini, canını vətənə vermək vəsiyyətinin oğlu tərəfindən layiqincə davam etdirildiyini, müvəffəqiyyətlə həyata keçirildiyini gözüylə görsəydi... Ancaq inanırıq ki, Zərifə xanımın ruhu Azərbaycanın şərəfi, ləyaqəti və müstəqilliyi uğrunda mübarizə aparan doğmalarını bu çətin və şərəfli mübarizədə qorudu, himayə elədi.\nHər dəfə Heydər Əliyevin - Müstəqil Azərbaycanın şanlı simvolunun həyat və fəaliyyətinə həsr olunan filmlərə baxdıqda qəlbimizdə həzin hisslər baş qaldırır. Ümummilli liderin öz həyat yoldaşına bəslədiyi müqəddəs məhəbbət ürəyimizi riqqətə gətirir. Zərifə Əliyeva ilə vidalaşma səhnəsini - Heydər Əliyevin öz əbədi məhəbbəti ilə ayrılığına acı göz yaşı ilə ağladığı səhnəni nəzərdə tuturam... Zərifə xanım gül dənizinin içində, sanki həyat yoldaşının, öz əbədi məhəbbətinin göz yaşlarını görməmək üçün gözlərini açmaq istəmir...\nAman Allah, itkiylə barışmaq istəməyən kəsin yanıb-qovrulan ürəyini necə sakitləşdirmək olar?.. Heç vaxt, heç bir dərdin, bədbəxtliyin qarşısında baş əyməyən, mərdlik və igidliyin təcəssümü olan bu güclü insan taleyin o ağır zərbəsinə dözə bilməyərək ömründə ilk dəfə acı göz yaşları axıtdı.\nLakin əbədi həyat və əbədi məhəbbət haqqında əfsanə davam edir. Tanrının cahanşümul işlər görmək üçün yaratdığı böyük insan tezliklə gərgin mübarizəyə girişməli idi. Zərifə xanım onu bu mübarizədə tək qoymamışdı!..\nOnun üçün İlham kimi oğul böyütmüşdü!..\nBilirdi ki, oğlu atasının şərəfini hər şeydən yüksək tutan layiqli övlad kimi böyüyüb!..\nAyrılıqlar da, qovuşmalar da taleyin qismətidir... Məhəbbətlə dolu iki ürək on səkkiz ildən sonra əbədi qovuşdu. Bu gün Fəxri xiyabanda - bütün azərbaycanlıların and yeri olan bu müqəddəs guşədə əbədiyyət dastanının iki qəhrəmanın məzarları üstündə, sanki keçmiş xoşbəxt günlərdə olduğu kimi, bir-birini sözsüz başa düşən iki qranit abidə ucalır...\nBuraya onlarla, yüzlərlə, bəzən minlərlə azərbaycanlı əllərində gül dəstələriylə bu məzarların önündə baş əyib, xeyir-dua almaq üçün gəlir...\nİki qəlbin əbədi məhəbbəti ilə möhkəmlənmiş uzun və xoşbəxt bir həyata xeyir-dua almaq üçün...


BMM: Portağal qabığından faydalı istifadənin 10 ÜSULU\nTarix: 13.11 | Saat: 13:15 | E-mail | Çapa göndər\nQış aylarının vazkeçilməz meyvəsi və C vitamininin deposu olan portağalın qabıqları da özü qədər faydalıdır.\nMilli.Az portağal qabıqlarını faydalı istifadə etməyin üsllarını təqdim edir.\nPortağal qabıqlarının ayaq göbələyini yox edəcək xüsusiyyəti var. Tərkibində olan müxtəlif qaz və fermentlər sayəsində mikrobları öldürərək göbələr kimi xroniki problemləri tez zamanda aradan qaldırır.\nPortağal və qabıqlarında olan antioksidanlar öskürəyə səbəb olan problemləri dəf edir. Bunun üçün qurudulmuş mandarin qabıqlarını isti suya əlavə edib dəmə qoymaq lazımdır. Alınan qarışıq 2 həftə sərin yerdə qaldıqdan sonra istifadəyə hazır olur.\nPortağal qabıqlarında olan vitaminlər həzm sisteminin qayadaya düşməsinə yardım edir. Bunun üçün toz halına salınmış portağal qabıqlarını az miqdarda yeməklərə qatmaq kifayət edir.\nYeməkdən öncə 2 yemək qaşığı portağal qabığının üzərinə yarım fincan isti su əlavə edib içmək bronxit problemlərini aradan qaldırır. Tərkibində olan antioksidant, vitamin və minerallar ağ ciyərlərə hava daşıyan kanalların iltihablanmasının qarşısını alır.\nBir neçə portağalın qabığını rəndələnmiş formada keks və peçenyelərə əlavə etmək şirniyyatlara gözəl dad və qoxu qatır. Bu da onun ətirverici xüsusiyyətidir.\nPortağal qabıqlarından mürəbbə də bişirmək olar. Bu mürəbbəyə limon qabığı qatmaq onu daha da dadlı edir. Mürəbbə üçün ayrılmış portağal qabıqlarını istədiyiniz ölçüdə doğrayıb, üzərinə 4 çay qaşığı şəkər tozu əlavə edin. 3-4 saat gözlətdikdən sonra 5 stəkan su əlavə edib şərbət olana qədər qaynadın. İsti-isti bankalara tökün və ağzını bağlayın. Mürəbbə hazırdır.\nQurudulmuş portağal qabıqlarını bir şamdanın içinə qoyun.\nSonra qabıqları azca alovlandırın və söndürün. Qabıqlardan çıxan duman ətrafa çox xoş qoxu yayacaq.\nPortağal qabığının çayı olduqca dadlı və faydalıdır. Bu çay davamlı olaraq istifadə edilən zaman xolestrolun balansı normal səviyyədə olur. Hamiləlik dövründə səhər hiss edilən ürəkbulanmasının birinci dərmanı da məhz bu çayıdır.\nBir çox kosmetika markasının istifadə etdiyi portağal qabıqlarından istifadə edərək ev şəraitində kimyəvi qatqısı olmayan vasitələr hazırlaya bilərsiniz. Bir kasaya 2 çay qaşığı rəndələnmiş portağal qabığı, qreyfurt qabığı və iki xörəkm qaşığı bal qoyub qarışdırın.\nQarışığı üzünüzə çəkin və 15 dəqiqə saxlayın. Bu maska qüsursuz və təmiz dəri üçün inanılmaz faydaları olan qarışıqdır.


"Pensiyaçıların sayında azalmanın əsas bir-iki səbəbi var".\nFazil Mustafa hesab edir ki, bu kateqoriya insanların sayının azalmasının bir səbəbi son vaxtlar saxta yollarla pensiya alma hallarının aşkarlanması ilə bağlıdır. "Bu, bir tərəfdən yaxşıdır. Belə ki, saxta yolla büdcədən pul almağın qarşısı alınır", - deputat bildirib.\nFazil Mustafaya görə, daha bir səbəb əmək zədələri alaraq pensiya ilə təmin olunmuş şəxslərin sağalaraq təkrar əməyə cəlb olunmalarıdır: «Bu səbəb də sayın azalmasına təsir göstərən amillərdən biridir».\nAzərbaycanda pensiyaya çıxmaqla bağlı yaş həddinin artırılmasına gəlincə, deputat bunun təsirini ehtimal kimi dəyərləndirib. "Bu, hələlik, ancaq ehtimaldır, bunu təsdiqləyə bilmək üçün rəsmi rəqəmlərə malik olmaq lazımdır", - deputat vurğulayıb.\nİqtisadçı: "Hökumət pensiya yaşına yenidən baxmalıdır"\n"Ölkə üzrə pensiyaçıların sayının azalmasına təsir edən əsas səbəb pensiyaya çıxmaqdan ötrü yaş müddətinin yuxarı olmasıdır".\nO deyib ki, bu, ölkədə vəfat edənlərlə pensiyaya çıxanların arasında nisbətin birincilərin xeyrinə olmasının göstəricisidir: "Biz hələ o zaman (2017-ci il) Azərbaycanda orta ömür müddətini əsas götürərək, ölkədə pensiya yaşının 65 yaş müəyyən edilməsini məqbul saymadıq və buna münasibətimizi də ifadə etdik".\nVüqar Bayramov hesab edir ki, elə bu faktdan irəli gələrək hökumət pensiyaya çıxmaq yaşının azaldılması məsələsinə baxmalıdır.\nMərkəz rəhbəri qeyd edib ki, başqa tərəfdən, aidiyyəti qurumların saxta pensiya alanlarla bağlı araşdırmalarının da buna təsiri var. "Amma bütün hallarda, fikrimcə, pensiyaçıların sayının azalmasına təsir edən əsas səbəb pensiyaya çıxmaq yaşının yuxarı olması ilə bağlıdır və hökumət pensiya yaşına yenidən baxmalıdır", Vüqar Bayramov vurğulayıb.


Azərbaycanda beşdən çox uşağı olan 3000 qadına müavinət verilib | Report.az\nAzərbaycanda beşdən çox uşağı olan 3000 qadına müavinət verilib\nAzərbaycanda beşdən çox uşağı olan 3000 qadına müavinət verilib Ölkədə 111,1 min aztəminatlı ailənin 486 min nəfər üzvü ünvanlı dövlət sosial yardımı alıb\n15 May , 2015 19:19\nBakı. 15 may. REPORT.AZ/ Valideynlərini itirən və valideyn himayəsindən məhrum olan uşaqların 471 nəfər qəyyumuna aylıq müavinət verilib. Bu barədə "Report"a Dövlət Statistika Komitəsindən məlumat verilib.\nBununla yanaşı, şəhid ailələrinin, müharibə əlillərinin, I və II qrup Çernobıl AES əlillərinin və müddətli hərbi xidmət qulluqçularının 9,7 min ailəsinə 18,8 min uşaq üçün aylıq müavinət verilib. Bundan əlavə, 5 913 nəfər bir yaşadək uşağa görə 5 798 ailəyə sosial müavinət verilib.\nAprel ayının 1-i vəziyyətinə beşdən çox uşağı olan 3 min qadına 8,8 min uşaq üçün müavinət verilib.\nƏmək xəsarəti və ya peşə xəstəliyi nəticəsində 478 zərərçəkən kompensasiya alıb. Bununla yanaşı, 32036 nəfərə, o cümlədən 25 967 uşağın doğulmasına görə, 4 026 nəfərə radiasiya qəzası nəticəsində əlil olan şəxslərin müalicəsi üçün, 1 488 nəfərə penitensiar müəssisələrində cəza çəkməkdən azad edilmiş şəxslərə və həyatını itirən 555 nəfərin dəfni üçün birdəfəlik müavinət verilib.\n2015-ci ilin 3 ayı ərzində Azərbaycan qarşısında xüsusi xidmətlər göstərən 53 min nəfər aylıq təqaüd alıb. Cari ilin aprel ayının 1-i vəziyyətinə ölkədə 111,1 min aztəminatlı ailənin 486 min nəfər üzvü ünvanlı dövlət sosial yardımı alıb və bu yardımların bir nəfərə düşən orta aylıq məbləği 32,81 manat təşkil edib.


“Yeni nəfəs” qiraət müsabiqəsi təşkil olunub – Bizim Yazı\n“Yeni nəfəs” qiraət müsabiqəsi təşkil olunub\n25 Dekabr 2019 25 Dekabr 2019 yönətici\t0 Comments\nAzərbaycan Gənclər Fondunun maliyyə dəstəyi ilə Dünya Gənc Türk Yazarlar Birliyinin həyata keçirdiyi “Nəsimi – 650” adlı layihə çərçivəsində Gəncliyə Yardım Fondunun “H.Z.Tağıyev zalı”nda dekarın 23-də “Yeni nəfəs” adlı qiraət müsabiqəsi təşkil olunub.\nBizim Yazı xəbər verir ki, tədbiri giriş sözü ilə açan DGTYB-nin başqanı İntiqam Yaşar qonaqları salamlayaraq bildirib: “Ölkə başçısı cənab İlham Əliyevin sərəncamı ilə Azərbaycanda 2019-cu il “Nəsimi ili” elan olunmaqla ölkədə və ölkədən kənarda çoxsaylı tədbirlər həyata keçirildi. Bu gün toplaşdığımız tədbir də bu istqamətdə həyata keçirilən tədbirlərdən biridir. DGTYB-nin “Nəsimi – 650” adlı layihə çərçivəsində təşkil etdiyi “Yeni nəfəs” qiraət müsabiqəsi bizim dördüncü tədbirimizdir. Bundan öncə Bakı Konqres Mərkəzində, Zirvə Tədris Mərkəzində, ADPU-nun Şamaxı filialında bu layihə çərçivəsində çox yüksək səviyyədə tədbirlərimiz baş tutdu”.\nBundan sonra söz gənc qiraətçilərə verilib. Çıxış edən iştirakçılar Azərbaycan ədəbiyyatından müxtəlif ədəbi nümunələr səsləndiriblər.\nÇıxışlar bitdikdən sonra Azərbaycan Respublikasının Xalq artisti Eldost Bayramın rəhbərliyi ilə Əməkdar artist Azad Şükürov, ADMİU-nun dosenti Nadir Hüseynov və yazıçı-publisist Kənan Hacıdan ibarət münsiflər heyəti gənc qiraətçilərin çıxışlarını qiymətləndiriblər.\nDaha sonra müsabiqə qalibləri mükafatlandırılıb, digər iştirakçılara isə fəallıqlarına görə diplomlar təqdim olunub.\nSonda DGTYB başqanı İntiqam Yaşar bütün iştirakçılara və münsiflər heyətinə öz təşəkkürünü bildirib.\nXatirə şəkli çəkilməklə tədbirə yekun vurulub.\nDGTYB-nin Mətbuat Xidməti\n← “YENİ QAZAX ŞEİRİ ANTOLOGİYASI” Türkiyə türkcəsində gün üzü görüb\nGÖY ÜZÜ TANRIDI, YER ÜZÜ BƏNDƏ →


Bakı metrosunda gediş haqqı belə artdı: 5 qəpikdən 30 qəpiyə » İnter Press\nBakı metrosunda gediş haqqı belə artdı.\nDərc edilib: 12 sentyabr 2018 [10:21]\n“1967-ci il noyabrın 6-dan istismarı başlanmış Bakı Metropolitenində Azərbaycan müstəqillik qazanana qədər gediş haqqı 5 qəpik (Sovet pulu ilə 5 kopeek) idi”.\nİnterpress.az Publika.az-a istinadən xəbər verir ki, bunu Bakı Metropoliteninin mətbuat xidmətinin rəhbəri Bəxtiyar Məmmədov bildirib.\nSosial şəbəkədə maraqlı məqalə ilə çıxış edən B.Məmmədov əlavə edib ki, 1992-ci ilə yanvarın 4-də Bakı Metropolitenində ilk dəfə gediş haqqının qiymət dəyişikliyi edilib: “Qərara əsasən, qiymətlər 15 qəpik (kopeek) oldu. Yeni qiymət 1992-ci il martın 1-nə qədər qüvvədə qaldı. Həmin tarixdən bir sərnişinin daşınma haqqı 30 qəpik (kopeek) müəyyən edildi. Gediş haqqını ödəmək üçün sərnişin keçid məntəqəsində avtomat-nəzarət aparatına 2 ədəd 15 qəpiklik daxil etməli idi.\nBaxış sayı: 3647


Nifrətdən yaranan böyük sevgi...- AİLƏ » Kaspi.azAzərbaycanda özəl xəbərlər, araşdırmalar, təhlillər və müsahibələrin tək ünvanı\nNifrətdən yaranan böyük sevgi...- AİLƏ\n25 Oktyabr 2019, 11:00 1715\nNiyaz İlyasoğlu: "Onu bilirəm ki, Könülü çox sevirəm”\nKönül Şahbazova: "Xoşbəxtliyim, yoldaşımın məni anlamasıdır”\nOnları bir-birinə yaxınlaşdıran, məbəd hesab etdikləri teatrdır. Bir tərəf Məcnun olub, digər tərəf "acılayan”, daim "yox” deyən... Tamaşanın gücü o qədər təsirli olub ki, "mən o insanla heç vaxt ailə qurmaram” deyən qarşı tərəfi Leyliyə çevirib. İndi isə sadəcə sevirlər...\n"Ailə” rubrikamızın qonaqları Bakı Uşaq Teatrının aktyorları Könül Şahbazova və Niyaz İlyasoğludur. Cütlüyümüzün 3 yaşında Fatimə adlı qız övladları var.\n"Mən heç vaxt aktrisa almaram”\nUzun müddət iş yoldaşı olsalar da, bir-birlərini gec kəşf edib ailə qurublar. Könülün hətta ilk günlər Niyazdan xoşu gəlməyib: "Niyaz teatra məndən sonra gəlib. Təzə gələndə tanışlıq normal insanlar kimi adi idi. Vaxt keçdikcə hiss etdim ki, Niyazın məndən xoşu gəlir. O qədər də önəm vermirdim, çünki insanın insandan xoşu gəlməsini normal hal kimi qəbul etdim. Bir dəfə aktyorlarla yığışıb bir yerdə ordan-burdan danışırdıq. Niyaz dedi ki, mən heç vaxt aktrisa almaram. O sözdən sonra məndə istər-istəməz, ona qarşı "stop” hissi yarandı. Fikirləşdim ki, əgər bu insan belə düşünürsə, bizdə heç vaxt, heç nə alınmayacaq. Mənimlə münasibət qurmaq istədiyini bildirəndə, yenə də o sözü beynimdə fırlanırdı və "yox” deyirdim. Düşünürdüm ki, bu münasibət mümkün olmaz. Sonra bizim teatrda bir tamaşa oldu. Tamaşada iki nəfər ər-arvaddan bəhs edilirdi. Bu rol Niyazla mənə verildi. Niyaza olan sevgim məhz bu tamaşanın məşqlərindən başladı. Onu daha çox tanıdım və necə insan olduğunu gördüm. Münasibətlərimiz istiləşirdi. İstər-istəməz biz bir yerdə oturur, danışır, gedib-gəlirdik. Bir-birimizi anlamaq bizə çətin olmurdu. Mən nəsə deyirdimsə, o, məni yarı sözdən, o, nəsə deyirdisə, mən onu yarı sözdən anlayırdım. Və günlərin bir günü Niyaz mənə dedi ki, sizə elçi göndərirəm. Nə yalan deyim, mənim də ürəyimcə idi, artıq ondan xoşum gəlirdi. Razılaşdıq, ailə qurduq”.\nNiyaz deyir ki, Məcnun kimi Könülə görə çox əziyyət çəkib. Çünki Könül uzun müddət Niyazla münasibətə razılıq verməyib.\nKönül: Niyazın "mən heç vaxt aktrisa almaram” sözü məndə ona qarşı antipatiya yaratmışdı. Ona deyirdim ki, mən olan yerdə olma, mən oturan yerdə oturma. Ona nifrət etməyə başlamışdım, fürsət düşən kimi Niyazı acılayırdım. Qızların otağına gəlirdi, deyirdim, çıx bizim otaqdan. Açıq-aşkar, hamının yanında bildirirdim ki, Niyaz olan yerdə mən olmamalıyam. Amma Niyaz məni heç vaxt acılamırdı. İndi də sözümüz çəp gələndə, deyir ki, sən deyəndir. Niyazı tanıyandan sonra daha çox sevməyə başladım”.\n"Onu bilirəm ki, sevirəm”\nBir-birlərində hansı xüsusiyyətləri bəyəndiklərinə gəldikdə isə Niyaz deyir ki, Könül onun axtardığı qadındır: "İnsan ailə qurmağa hazırlaşarkən ətrafındakı xanımları saf-çürük edir. Hansı ona daha uyğundur, həyat düşüncələri, dünya görüşləri bir-birlərinə nə dərəcədə yaxındır, həmin insanı seçir. Bizim də daxilimiz bir-birinə uyğun gəlir. Könül də sonralar etiraf etdi ki, ilk vaxtlar mən səni bu qədər sevmirdim. Amma ailə qurandan sonra sevməyə başladım. Ona görə də, deyirəm ki, bizim münasibət dəlicəsinə eşq məhəbbət üzərində qurulmayıb. Normal insan düşüncəsi üzərində qurulub və bu gün xoşbəxtik”.\nKönül: " Niyaz mənim xətrimə dəyməyi xoşlamır, məni incitmək istəmir. Mən səhv olsam belə, hirslənmir, sonradan başlayır açıqlamağa. Təmkinlidir. Mən o xüsusiyyətini çox sevirəm. Həm də çox ədalətli insandır. Ədalətli, səbirli, təmkinli olduğuna görə, onu çox istədim və qərar verdim ki, mənim yoldaşım ədalətli insan olmalıdır”.\nNiyaz: "Bizim baxış bucaqlarımız, həyata baxışımız eynidir. Sevən adam, sadəcə sevir. Düzünü desəm, Könülü nə üçün sevdiyimi bilmirəm. Onu bilirəm ki, sevirəm”.\n"Amma bir birimizin əlini buraxmamışıq”\nHər ailədə olduğu kimi, həmsöhbətlərimiz də müəyyən çətinliklərdən, sınaqlardan keçiblər. Bu çətinliklər onları bir-birinə daha çox bağlayıb: "Ailə qurduğumuz ilk il bizim ən böyük sınağımız olub. Çox çətinliklərdən keçdik. Bəlkə də digər ailələr bu çətinlikləri bir-birilərinə öyrəşəndən - 3-5 il, ən azı 2 il sonra yaşayırsa, biz onu ailə quran kimi yaşamağa başladıq. Biz onu bir yerdə keçmişik. İlk övladımızı itirmişik. Dünyaya gəlib, cəmi 15 dəqiqə yaşayıb və sonra rəhmətə gedib. Yenə deyirəm, bu ağrını adlamaqda mənə ən böyük dəstək Niyazdan gəlib. Daha sonra ailələrimiz, anam, qaynanam… Bəlkə də onlar olmasaydı, mən havalana bilərdim”.\nNiyaz: "Biz əzab-əziyyəti daha çox maddi baxımdan çəkmişik. İndi daha rahatıq. Amma ailə qurduğumuz ilk vaxtlarda maddi baxımdan çox sıxılmışıq. Elə gün olub ki, işə getməyə pulumuz olmayıb. Bu problemlər hamının həyatında olur. Amma bir birimizin əlini buraxmamışıq”.\nBütün çətinliklərə baxmayaraq, xoşbəxt olduğunuzu vurğulayırsınız. Xoşbəxtlik nədir?\nKönül: "Yoldaşım karyeramda ən böyük dəstəkçimdir. Məni başa düşür, anlayır. Bu, ən böyük xoşbəxtlikdir. Bəzi məsələlərdə qadağalar qoyur, amma səhnə ilə bağlı məni dəstəkləyir. Ona görə də, bizim müsbət tərəfimiz odur ki, bir-birimizi anlayırıq. Mən məşqdən gec gələndə, ya o gecikəndə problem yaranmır. Mənim üçün pul, geyim-keçim xoşbəxtlik deyil. Düzdür, əhvalımı qaldırır, adam gözəl olanda ona xoş olur. Mənim xoşbəxtliyim yoldaşımla eyni yerdə işləməyimiz və onun məni anlamasıdır. Yaxud da, tamaşanı oynayan zaman qızım zaldan "ana” və yaxud da atasını görəndə "ata” qışqırır, bax, bu, böyük xoşbəxtlikdir. Bu gün bizim xoşbəxt olmağımız evimiz, övladımız, gün-gündən qalxan maaşımızdır. Məni başa düşən yoldaşım, qayınanam, qayınatam var. Nə mənim tərəfdən, nə də onun tərəfindən aramızı vuranlar yoxdur. Və biz artıq 5-ci ildir ki, ailə qurmuşuq, bu vaxta qədər ciddi, böyük davamız olmayıb. Biz heç vaxt uzun müddət küsülü qalmamışıq. Bir-birini anlamaq da xoşbəxtlikdir”.\nNiyaz: "Bu, mücərrəd anlayışdır. Fərdlərə görə dəyişir. Yəqin ki, ailədə xoşbəxtlik maddi və ruhi baxımdan rahat olmaqdır. Hər şey qaydasında olanda insan xoşbəxt olur. Xoşbəxtliyin sirri güzəştdədir. Bir ailədə bir qadın və kişi varsa, iki fərqli düşüncə olmalıdır. Qadın kişiyə tabe olanda, kişi də bezər. Amma fərqli fikirlərlə də münaqişə həddinə çatdırmamaq üçün güzəştə getmək lazımdır. Ailədə güzəşt varsa, xoşbəxtlik də var”.\n"Evdə mən püskürə bilərəm, amma çöldə Niyaz ona icazə verməz”\nHər ailədə olduğu kimi, müsahiblərimizin də həyatında müəyyən problemlər ortaya çıxır. Problemlərin həll edilməsində "od” rolunu Könül, "su”yu isə Niyaz ifadə edir.\nKönül deyir ki, emosionaldır: "Niyaz sakit insandır. Emosiyalarını üzə verən deyil. Amma hər şeyin meyarı var. Evdə mən püskürə bilərəm, amma çöldə Niyaz ona icazə verməz. Nə qədər sakitdirsə, o qədər də əsəbi insandır. Mən çöldə sakitəm. Niyaz isə əksinə, çöldə daha çox emosionaldır, evdə isə sakitdir”.\nNiyaz: "Ailə problemlərini danışaraq həll edirik. Mən özümdən tez çıxan insan olsam da, oturub danışmağı xoşlayıram. Əksər hallarda mən su oluram. Od olsam heç nə həll etmək olmaz. Amma o da bilir ki, mənim od zamanım gəlsə, qarşımda dayanmaq olmaz. Ona görə də, biz nadir hallarda o səviyyəyə çatırıq. Biz də ideal ailə deyilik. Amma bir-birimizi yola verməyə çalışırıq”.\n"Tək məqsədimiz azad fikirli övlad böyütməkdir”\nUşaqların tərbiyəsinə gəldikdə, cütlüyümüzün əsas məqsədi övladlarını azad fikirli böyütməkdir.\nKönül: "Qızımızın adı Fatimədir. Onu danlayanda, vuranda Niyaz deyir ki, çox əziyyət çəkmə, onsuz da böyüyəndə bizə oxşayacaq. Düzdür, bizim uşağımız hiperaktivdir, dəcəldir. Xüsusilə, nənə-baba yanında ona söz demək qeyri-mümkündür. Uşaq olsa da, bunu hiss edir və onların yanında istədiyini edir. Mən uşağımla hər hansı əyləncə mərkəzinə, mağazaya gedəndə və deyəndə ki, bunu etmək olmaz, uşağım onu anlayırsa, hələ iki yaşı var, özünü yerə çırpıb ağlamırsa, məncə, düzgün istiqamətdəyəm”.\nNiyaz: "Övladımızı tərbiyə edərkən ona diqqət edirəm ki hərtərəfli düşünməyi bacarsın. Dünyagörüşlü olsun. Qızımızın 3 yaşı var. Uşağa "yox” kəlməsini izah etmək lazımdır. Mənim də qızım mağazaya girdikdə nəyisə istəyir, amma "olmaz” deyəndə məni başa düşür və yerinə qoyur. Uşağa onu təlqin etmək lazımdır ki, ata ana deyirsə, onun pisliyinə görə demir. Və ən əsası, tək məqsədimiz azad fikirli övlad böyütməkdir”.\n"Mənim aləmimdə boşanmaq axırıncı nöqtədir”\nMüsahiblərimiz sonda ailə qurarkən gənclərə ən çox diqqət ediləsi məqamlar haqqında da məlumat verdilər.\nKönül: "Əgər insan həyatdan nə istədiyini bilmirsə, o, həyat yoldaşına dayaq ola və öz övladını da normal tərbiyə edə bilmir. Bir də ailə qurmağın da bir dövrü var. Deyərdim ki, nə tez, nə də gec ailə qurun. Ortaq məxrəci özünüz üçün təyin edin. Nə vaxt özünüzü hazır hiss etdinizsə, o zaman ailə qurun. Çünki ailə elə bir şey deyil ki, bu gün qurum, sabah boşanım. Mənim aləmimdə boşanmaq axırıncı nöqtədir. Bundan o tərəfi yoxdur. Mən 27 yaşımda ailə qurmuşam. Artıq bilirdim ki, buna hazıram, yoldaşımın nazını çəkə biləcəyəm, yeri gəlsə, onun üçün nələrisə də udacağam, yəni susacağam. Sadəcə, yoldaşımla əvvəlcədən söhbətimiz olub ki, mən öz sənətimi sevirəm və heç vaxt demə ki, bunu etmə. O da demişdi ki, sən nə danışırsan, mən özüm də bu sənətin içindəyəm. Nə qədər ki, mən buradayam, sən də yanımda olacaqsan. Elə də oldu. Çünki ikimiz də elə yaşımızda ailə qurmuşuq ki, biz özümüzü tanıyırdıq və mən bilirdim ki, ailə qurmağa tam hazıram”.\nNiyaz: "Qarşı tərəflə olan radiodalğalar eyni səviyyədə olmalıdır. Fərqli olanda anlaşmaq çətin olur. Düşünürəm ki, həyat yoldaşınla danışmağa sözün yoxdursa, yaxud sən dediyini o anlamayacaqsa, o, artıq ailə deyil. Demirəm yalnız məhəbbət uğrunda ailə qurun, xeyr. Bir-birinizi başa düşün, fərqli dünyaların adamları olmayın. Sevgi hər şeyi həll etmir”.


“Şairlik şöhrətinin kölgəsində qalmış mütəfəkkir: Nizami Gəncəvinin elmi dünyagörüşü haqqında” kitabının təqdimatı keçirilib - Ens.az - 4 dildə xəbərlər və ensiklopediya, ən son xəbərlər, en son xeberler\nDərc edildi:\t 23 June 2021, 19.51 Baxış sayı: 433\nAzərbaycan Milli Elmlər Akademiyasının (AMEA) Mərkəzi Elmi Kitabxanasında (MEK) AMEA prezidenti katibliyinin rəisi, siyasi elmlər üzrə fəlsəfə doktoru, dosent Eldar Əmirovun rus dilində çapdan çıxmış “Şairlik şöhrətinin kölgəsində qalmış mütəfəkkir: Nizami Gəncəvinin elmi dünyagörüşü haqqında” adlı kitabının təqdimatı keçirilib.\nƏvvəlcə AMEA-nın vitse-prezidenti, akademik İsa Həbibbəyli çıxış edərək Prezident İlham Əliyevin 5 yanvar 2021-ci il tarixli Sərəncamı ilə 2021-ci ilin ölkəmizdə “Nizami Gəncəvi İli” elan edilməsi ilə əlaqədar Azərbaycanın bir çox elm, təhsil, mədəniyyət və digər qurumlarında olduğu kimi, AMEA-da da bu istiqamətində tədbirlərin görüldüyünü, yeni tədqiqatların aparıldığını, kitabların nəşr olunduğunu bildirib. “Akademikin sözlərinə görə, AMEA-nın prezidenti, akademik Ramiz Mehdiyevin “Nizami Gəncəvi: mütəfəkkirin irsi dünya mədəniyyəti və milli özünüdərk kontekstində” adlı kitabı Nizamini azərbaycançılıq baxımından təhlil edən qiymətli əsərlərdəndir.\nO, “Nizami İli” çərçivəsində Mədəniyyət Nazirliyinin “Xəmsə”nin yenidən fars dilindən Azərbaycan dilinə tərcüməsinin nəzərdə tutulduğunu da vurğulayıb.\nDaha sonra çıxış edən AMEA Rəyasət Heyətinin üzvü, Akademik Z.M.Bünyadov adına Şərqşünaslıq İnstitutunun direktoru, akademik Gövhər Baxşəliyeva “Nizami ili” çərçivəsində ərsəyə gələn “Şairlik şöhrətinin kölgəsində qalmış mütəfəkkir: Nizami Gəncəvinin elmi dünyagörüşü haqqında” kitabının nizamişünaslığımıza yeni bir töhfə olduğunu söyləyib. G.Baxşəliyeva monoqrafiyanın Nizaminin bir alim, mütəfəkkir kimi xarakterizə etmək baxımından xüsusi rola malik olduğunu qeyd edərək, kitabda dahi şəxsiyyətin təbiət elmləri haqqında, eləcə də ictimai-siyasi fikirləri ilə bağlı müqayisəli təhlillərinin aparıldığını, Nizaminin dərindən araşdırılaraq əsərlərində təqdim etdiyi tarixi faktlara nəzər salındığını diqqətə çatdırıb.\nDaha sonra çıxış edənlər Eldar Əmirovun elm və fəlsəfə tarixinə dərindən yiyələnmiş tədqiqatçılardan biri olduğunu vurğulayıblar.\nSonda kitabın müəllifi, AMEA prezidenti katibliyinin rəisi, siyasi elmlər üzrə fəlsəfə doktoru, dosent Eldar Əmirov çıxış edərək bildirib ki, Azərbaycan və dünya ədəbiyyatının görkəmli nümayəndələrindən hesab olunan Nizami yaradıcılığının bir çox aspektləri ölkəmiz, eləcə də Rusiya və dünya şərqşünaslığında müraciət olunan aktual mövzulardan sayılır. O, qeyd edib ki, Nizami Gəncəvi öz əsərlərində elmi baxışlarını ortaya qoymuş, siyasəti ədalətli cəmiyyətin qurulması üçün bir vasitə hesab etmişdir. Onun sözlərinə görə, Nizaminin utopiyasında Avropa filosoflarının əsərlərində rast gəlinən utopiyadan fərqli olaraq, Şərq reallıqları əksini tapmışdır. Eldar Əmirov hesab edir ki, “Nizami İli”ndə bu, Azərbaycan mənbəşünaslığı qarşısında dayanan vacib və aktual məsələlərdəndir.\nMüəllif çıxışının sonunda dəyərli fikirlərini bölüşən hər kəsə təşəkkürünü bildirərək, gələcəkdə bu istiqamətdə aparılacaq tədqiqatların daha da genişləndirilməsi üçün qeyd olunan təkliflərin nəzərə alıncağını diqqətə çatdırıb.


Ekspert: “Atom stansiyasının tikintisinə yox deməliyik, o bizə hədiyyə verilmir”\n10 oktyabr, 2019 [17:46]\nRusiya və Azərbaycan prezidentlərinin ötən həftə baş tutan görüşlərinin yekunlarına əsasən Rusiya Azərbaycana Atom Elektrik Stansiyası (AES) tikməyi təklif edib. Rusiya prezidentdi Vladimir Putin hətta bu məsələdə Azərbaycana dəstək göstəriləbiləcəyini istisna etməyib.\nBizimyol.info xəbər verir ki, dünən Azərbaycanın energetika naziri Pərviz Şahbazov bildirib ki, “Rusiyanın Azərbaycana Atom Elektrik Stansiyası tikməklə bağlı təklifi nəzərdən keçirilir. Rusiya atom enerjisi sahəsində uzunmüddətli təcrübəyə malik ölkələrdən biridir. Bizimlə əməkdaşlıq üçün də belə təklif səsləndirilib. Hazırda Azərbaycan bu təklifi nəzərdən keçirir. Amma hələlik bu mövzu ilə bağlı konkret bir söz deyə bilmərəm”.\nQeyd edək ki, 1980-ci illərdə SSRİ Azərbaycanda AES tikilməsini plana salmışdı. Amma 1986-cı ildə Çernobıl qəzasından sonra bu məsələ təxirə salındı.\nAES-in Azərbaycan üçün vaicbliyini sübut etmək üçün "Rosatom"un rəhbəri Aleksey Lixaçev isə deyib ki, 2018-ci ildə azərbaycanlıların elektrikə olan tələbatı və istehsalı 14 faiz artıb və bu, böyük rəqəmdir.\nBəs Putinin dediyi təklif reallaşa bilərmi? Reallaşarsa bu bizə nə verər və bizdən nə alar?\nKeçmiş təhlükəsizlik zabiti İlham İsmayıl Bizimyol.info saytına verdiyi açıqlamada bildirib ki, Rusiyanın bu istəyi Azərbaycanı Rusiyadan daha çox asılı vəziyyətə sala bilər və biz nə qədər ki, vaxt var siyasi iradə göstərib bu təklifə yox deməliyik.\n“Azərbaycan müharibə aparan bir dövlətdir . Bizim ərazimizdə AES tikintisi təhlükə mənbəyi ola bilər. Doğrudur, ermənilərin də ərazisində Metsamor AES var və Qərb bu stansiyanın ləğv edilməsini dəfələrlə təklif edib.\nMəlumdur ki, Rusiya ilə Türkiyə arasında "Akkuyu" Atom Elektrik Stansiyasının tikilişi işlərinə başlayıb. İranda var, Gürcüstanın öz enerji mənbəyi var. Azərbaycan da özünü kifayət qədər enerji ilə təmin edir. Biz bu stansiyanı tiksək enerjini kimə satacağıq? Heç kimə.Və Rusiya bunu bizə hədiyyə etməyəcək. 22 milyard dollarlıq maliyyə lazımdır.Bu bizim büdcəmizdən dəfələrlə çoxdur. Bunu Rusiya tikəcək və biz yenidən ondan asılı vəziyyətə düşəsiyik. Bu stansiyanın tikintisi üçün bizim kadrlarımız yoxdur, necə ki, Qəbələ RLS tikilərkən ruslar burda hərbi hissə yerləşdirmişdilər, AES tikilərsə də öz kadrları, öz hərbçiləri ilə gələcəklər. Mənə belə gəlir ki, biz bu təklifə yox deməliyik və bu təklif ciddiləşərsə siyasi iradə göstərilməlidir”.


»Pomidor salatı - Misyanın pomidor salatı resepti - Ən son reseptlər - 2021\nPomidor salatı resepti 21-06-2016 tarixindən [13-07-2016 Yenilənib]\nPomidor salatı yayda ən çox hazırlanan yeməklərdən biridir, ikinci yeməyi müşayiət etmək və ya onunla birlikdə freselle geyinmək, bütün ailələrdə hazırlanan bir reseptdir. Sizə elə gəlir ki, bugünkü resept mənasız bir reseptdir, amma ofisdə qızlar hər birini fərqli hazırladıqlarını bildikdən sonra versiyamı bloga qoymağa qərar verdim.\nBəlipomidor salatı hər şeydən əvvəl müxtəlif pomidor növləri ilə hazırlanır, San Marzanodan uzun pomidor istifadə edənlər, oksigendən istifadə edənlər, yuvarlaq pomidor və datterini istifadə edənlər var, hətta kəsilmə üçün fərqli düşüncə məktəbləri, dilimlənmişlər var. kiçik parçalar, kublar, böyük takozlar. Sonra soğan və ya sarımsaq məsələsi var və ikinci vəziyyətdə onu doğranmışlar və atılmaq üçün parçalananlar var. Və sonra yenidən, reyhan, cəfəri və ya oregano?\nGördüyünüz kimi, bu kimi sadə bir qab bir neçə dəyişikliyi gizlədə bilər, buna görə bu gün sizə mina verirəm. Mən ümumiyyətlə San Marzano pomidorlarını istifadə edirəm, onları daha kiçik parçalara ayırıram və Tropea soğan və sarımsağı alternativ və ya birləşdirirəm, amma bu onlardan istifadə etməyimdən asılıdır. Aromatik otlar üçün, digər tərəfdən, mən həmişə fesleğen, doğranmış və ya yarpaqlarda və mövsümdə BUONO yağı ilə istifadə edirəm. Ancaq indi maraqlanıram ... evdə salat üçün pomidor necə hazırlayırsınız?\nPomidor salatı necə hazırlanır\nPomidorları yuyun və parçalara ayırın. Soğanı soyun və incə dilimlərə kəsin.\nSalat qabına pomidor və soğanı birləşdirin.\nBıçaq, duz, istiot və yağ ilə doğranmış reyhan və sarımsaqdan bir növ tez pesto hazırlayın.\nPomidor salatını geyin\nVideo: qışlıq ÇOX LƏZZƏTLİ SALATIN hazırlanmasıSİRKƏSİZ,UKSUS və SU vurmadan (Oktyabr 2021).\nKiçik, İzolyasiya olunmuş Karib adasında yaşayırsınız? Domino Təyyarə ilə sizə Pizza Verəcək\nBişmiş tərəvəz ilə böyük alabalıq\nCopyright 2021 \_ Pomidor salatı...


🥇 ▷ Realme X, Realme 5 Pro Realme UI ilə Android 10 Yeniləmə alın » ✅\nRealme X, Realme 5 Pro Realme UI ilə Android 10 Yeniləmə alın\nRealme, Android 10 yeniləməsini son buraxılışlarından birinə – Realme-yə yaymağa başladı 5 Pro və Realme X. Şirkət tərəfindən rəsmi forum mesajlarına görə, gələn yeniləmə də Realme UI'yi keçən il ColorOS ilə istifadəyə verilmiş iki qurğuya gətirir. 6 Android əsasında 9 Tort. Yeniləmələr Realme X üçün RMX1901EX_11_C.01 və Realme üçün RMX1971_EX_11_C.01 versiya nömrəsi ilə gəlir 5 Pro, və hər ikisi də ətrafında çəkin 3.5GB.\nFOTA yenilikləri ilə demək olar ki, həmişə olduğu kimi, gələn proqram mərhələli şəkildə yayılır və yaxın bir neçə gün ərzində daha geniş yayımdan əvvəl başlamaq üçün təsadüfi olaraq məhdud sayda istifadəçiyə göndəriləcəkdir. Hər şey plana uyğun gedirsə, yaxın günlərdə tam hazırlıq işləri başa çatacaq.\nYeni xüsusiyyətlər baxımından, daxil olan yeniləmələr Fokus rejimi də daxil olmaqla hər iki cihaz üçün demək olar ki, eyni dəyişikliklər ilə gəlir. Ayrıca optimallaşdırılmış istifadəçi interfeysi və tək əlli bir əməliyyatla birlikdə gəlir. İstifadəçilər, Fayl Konsolunun Fayl Meneceri ilə əvəz olunduğu bir optimallaşdırılmış Smart Side Panelini də gözləyə bilərlər, OSIE Görmə effekti və Bildiriş Siqnalları da ləğv edildi. Ayrıca Split Ekran rejimi və köməkçi top şəffaflığı ilə gəlir.\nBəzi yeni xüsusiyyətlər, daha çox tətbiq üçün optimallaşdırılmış Üzən Pəncərəni və istifadəçilər Smart Side Panelindən bir üzən pəncərədə bir tətbiq açdıqda görünən "Bubbles" in əlavə edilməsini gözləyir. İstifadəçilər daha sonra tətbiqi yıxmaq və ya açmaq üçün qabarcıq vura bilərlər. Ayrıca, ekran görüntüləri, jestlər, yeni şarj animasiya, ekran qeydləri üçün bir fasilə xüsusiyyəti və son vəzifələr üçün yeni bir idarəetmə xüsusiyyəti ilə əlaqəli digər kiçik çimdiklər.\nRealme X və Realme üçün tam dəyişiklikləri yoxlaya bilərsiniz 5 Rəsmi Realme forumlarında Pro.


Qadın səliqəsi dırnaqlarından bəllidir » Qadin.Net ~ İlk milli qadın portalı... Azərbaycan xanımlarına...\nƏgər dırnaqlarınıza dırnaq boyası çəkirsinizsə,təmizləmək üçün istifadə etdiyiniz aseton və oxşar kimyəvi maddələrdən həftədə bir dəfədən artıq istifadə etməyin.\nGetdiyiniz gözəllik salonlarında manikür və pedikür alətlərinin bakteriyalarını öldürməyə yarayan steril təmizləmə alətlərinin mövcud olduğundan əmin olun.\nDırnaqlarınızın ətrafını çərçivələyən dərini qobartmayın,kəsməyin,parçalamayın.Bu dırnağın infeksiyaya yoluxmasına gətirib çıxara bilər.Bu ətləri taxta çubuq istifadə edərək geriyə doğru astaca itələyin.Bu prosesi əllərinizi isti su ilə yuduqdan sonra edin,çünki bu zaman ətlər daha yumşaq olacaq və bu da işinizi daha asan edəcək.\nƏllərin gözəl görünməsində dırnaqlarında böyük rolu var .Dırnaqlar sağlamlığımız barədə da məlumat verə bilər.Sağlam dırnaqlara sahib olmaq üçün isə ilk növbədə süd məhsullarından ,qırılan dırnaqlara qarşı isə qoz və yer fıstığından müntəzəm istifadə etmək məsləhətdir.\nEv şəraitində onlara qulluq etmək üçün müxtəlif üsullardan istifadə olunur:\nƏl və dırnaqların bir " dost"u da limon suyudur. Müəyyən müddətdən bir dırnakların limon suyu ilə silinməlidir.\nMütəxəsislər saralan dırnaqları ortadan kəsilən limonun içinə batırmağı , tez qırılan dırnaklar isə bir həftə lak çəkmədən təbii kremlərdən istifadə etməyi məsləhət görürlər.\nYarım çay qaşığı kaşığı sirkə, bir yumurta sarısı və iki xörək qaşığı ananas suyu bir qabda qarışdırılır. Dırnaklar bu məhlulun içində beş dəqiqə saxlanıldıqdan sonra yuyulur.\nDırnaqlardakı lak aseton batırılmış pambıqla silinir. Aseton artıqlarını təmizləmək üçün əllər yuyulur və beş dəqiqə sabunlu ilıq suda saxlanılir. Əllər qurulanıb artıq dırnaq ətləri geri itələndikdən sonra yenidən qurulanıb lak çəkilə bilər.\nDırnaqlara düşən mürəkkəb və bu kimi ləkələri çıxarmaq üçün istifadə olunmyan di. fırçasına az miqdarda diş pastası vurub dırnaqları incə bir şəkildə fırçalamaq lazımdır. Bu zaman ləkələır asanlıqla çıxır.\nSevirəm dırnaqlar qısa olsun səliqəli olsun.\n29 noyabr 2014 13:26\nuzadmağ yaxşıdır,amma səliqləi şəkildə\n29 noyabr 2014 13:11\nFaydali meslehetlere gore cox sagol\nFaydali meslehetlere gore cox sagolun,mende evveller az uzadirdim yeni cox uzun yoxda,daha uzadniram\n27 noyabr 2014 10:04\nCox sukur dirnaqlarim soze baxirrr tesekkurler\n24 iyul 2014 11:58\nMaraqlı və faydalı xəbərdi ,amma mən dırnaqlarımı uzada bilmirəm,üreyim sıxılır kəsirəm,uzatsamda çox az uzun tam uzun dırnaq yox,təşəkkürlər\nMen tezelikle uzadiram qisa pis gorunur\n23 may 2014 15:29\nMencede uzun dirnaq xanimlara cirkin bir goruntu verir .Mence qadin her seyiyle sade olmalidir.Gozellik uzun dirnaqda yox temiz ellerdedir.Maraqli movzuya gore tesekkurler\n16 mart 2014 18:54\nEvvel dirnaq uzaardin indi is yo.\n16 mart 2014 18:25\nDIRNAQLARIMA QULLUQ ETMEYI SEVIREM\n7 yanvar 2014 19:02\nQadinin dirnagi seliqeli olmalidir,amma men hec vaxt uzadmiram cunki weytan balalari uzun dirnaq altlarinda olur dinimiz bele deyir,ve ne qeder temizde olsan yene altinda mutleq mikrob olur neynesende................\n5 dekabr 2013 12:28\ndirnaqlarim her zaman uzun ve seliqeli olur buna hemise diqqet edirem\n6 aprel 2013 00:06\nMən dırnaqlarımı uzada bilmirəm,bir balaca uzanan kimiqırılır.Təşəkkür edirəm\n5 aprel 2013 23:56\nuzaldiram ancaq lak cekmirem namaza gore olmaz tsk\n5 aprel 2013 14:20\ndirnaqim qirilir soyulur dibindan kesilidi hamisa uzadmiram ve lak cekmiram bele ucu sis dirnaq xosdamiram pis gorunur\n26 mart 2013 10:00\nmen dirnaqlarimi uzanmaga qoymuram lakdanda toydan toya istifade edirem dirnaqlarin her zaman temiz seliqeli olmasina cox diqqet edirem temizlik insanin yarawigidir\n23 fevral 2013 15:59\nmende senin kimiyem dirnaqlarmi uzatmiram lak vurmuram\n23 fevral 2013 15:42\ndirnaglarima qullugu choox seviremm..xanimin seliqesi onun dirnaqlarindan belli olurrr\ncox sagolun.vacib melumatdir.\n20 iyul 2012 00:48\nCox gozel meslehetlerdir.Dirnaqlarima qulluq etmeyi sevirem.Tesekkurler\n19 iyul 2012 00:15


Altay Həsənov: Azərbaycanın gimnastika yığmasının əsas uğurları hələ irəlidədir – "Insan Hüquqları XXI əsr – Azərbaycan" Fondu\nAltay Həsənov: Azərbaycanın gimnastika yığmasının əsas uğurları hələ irəlidədir\nTrend Azərbaycan Gimnastika Federasiyasının vitse-prezidenti Altay Həsənovun “International Gymnast” jurnalına müsahibəsini təqdim edir\n– Zəhmət olmasa, Azərbaycanda gimnastikanın tarixi barədə danışardınız. Əlbəttə ki, hamı dahi Valeri Belenkonu tanıyır. Bəs SSRİ yığmasında çıxış etmiş digər azərbaycanlı gimnastlar olubmu?\n– MDB yığmasının tərkibində idman gimnastikası üzrə Olimpiya çempionu olmuş Valeri Belenkini xatırlamağınız xoşdur. V.Belenki 1992-ci ildə Barselonada şəxsi birincilikdə bürünc medal qazanıb. Bu Olimpiya Oyunları Azərbaycan idmanı tarixində xüsusi yer tutur. Olimpiada başlayanda SSRİ artıq mövcud deyildi, lakin keçmiş SSRİ respublikalarında milli olimpiya təşkilati strukturlarının formalaşdırılması prosesi həmin vaxtadək hələ başa çatmamışdı. Buna görə də yeni müstəqil dövlətlər Barselona olimpiadasına öz milli yığmalarını göndərə bilmirdilər. MDB ölkələrindən olan idmançılar MDB birləşmiş yığma komandasının tərkibində çıxış etdilər. Məhz Barselonada müstəqil Azərbaycanın idman tarixinin ilk səhifələri yazılırdı. V.Belenkinin adı, şərti desək, Azərbaycan idmanının Sovet dövrünü və müstəqillik qazandıqdan sonrakı inkişafını bir-birinə bağlayan canlı əlaqədir. Ölkəmizdə idmanın bir çox növləri Azərbaycan SSRİ-nin tərkibində olduğu zaman inkişaf etməyə başlamışdı. Bu, gimnastikaya – idman, bədii və akrobatik gimnastikaya tam şəkildə aiddir. Yada salaq: gimnastik tapşırıqlar hələ qədim Yunanıstanda Olimpiya Oyunlarında iştirak etmək üçün atletlərin hazırlığının tərkib hissəsi idi, lakin müasir dövrdə idman gimnastikasının inkişafı XIX əsrin sonlarına təsadüf edir.\nÖlkəmizdə hazırda daha geniş inkişafa nail olmuş bədii gimnastika başlanğıcını XX əsrin 40-cı illərindən götürüb. Əvvəllər batut və tamblinqi özündə birləşdirən gimnastikanın qeyri-olimpiya növü olan akrobatikanın yaranma tarixi 1920-30-cu illərə gedib çıxır. Azərbaycan həmin dövrdə Rusiya İmperiyasının, sonra isə SSRİ-nin bir hissəsi idi və bizim gimnastika məktəbimiz dünyada ən yaxşılardan biri olan Sovet məktəbinin bir hissəsi kimi inkişaf edib. Artıq 1961-ci ildə Azərbaycan idmançıları SSRİ yığmasının tərkibində bədii gimnastika üzrə beynəlxalq yarışlarda iştirak edirdilər. 1960-1990-cı illərdə akrobatlarımız ümumittifaq və beynəlxalq yarışlarda nəzərəçarpacaq nəticələrə nail olublar. Bütün bunlara baxmayaraq, Azərbaycanın özündə gimnastika, bədii və idman gimnastikası, demək olar, inkişaf etmirdi. Yaxşı məşqçilər, hazırlaşmaq üçün idman obyektləri, regionlarda idman seksiyalarının inkişaf etmiş şəbəkəsi yox idi. Bütün bunlara sıfırdan başlamaq və inkişaf etdirmək məcburiyyətində qaldıq. Hazırda Azərbaycanda gimnastika müasir və inkişaf etmiş infrastrukturu olan ən sevimli idman növlərindən biridir. Azərbaycanın gimnastika məktəbinin nailiyyətləri dünya idman ictimaiyyəti tərəfindən tanınıb və bütün bunlar ölkəmizin birinci xanımı Mehriban Əliyevanın Azərbaycan Gimnastika Federasiyasına rəhbərliyi sayəsində mümkün oldu.\n– Azərbaycan Gimnastika Federasiyasının prezidenti Mehriban Əliyevanın bu sahəyə gəlişi necə oldu?\n– Mehriban xanım Əliyevanın 2002-ci ildə Azərbaycan Gimnastika Federasiyasının prezidenti seçilməsi ilə ölkəmizdə həqiqətən də bu idman növünün yeni inkişaf mərhələsi başladı. O zaman bizim qarşımızda çox çətin tapşırıq dururdu. Gimnastikanın inkişafı üçün çox şey tələb olunurdu. Məşqçilər, xoreoqraflar, həkimlər, menecerlər, ən nəhayət, idman obyektləri və məşq bazaları lazım idi. Bütün bunlar böyük təşkilati işlər, kreativ düşüncə tələb edirdi. Ən əsası isə incə zövqə və gözəllik duyğusuna malik olmaq lazım idi. Axı gimnastika, xüsusilə də bədii gimnastika təkcə idman texnikası demək deyil, həm də musiqi və xoreoqrafiya, idmanın baxımlı, gözəl və əsl estetik növüdür. Məhz Mehriban xanım Əliyevanın sayəsində gimnastika ölkəmizdə böyük inkişaf və populyarlıq qazandı. Artıq 2003-cü ildə Bakıda bədii gimnastika üzrə ilk Dünya Kuboku keçirildi. Bakı 2005-ci ildə gimnastika üzrə dünya çempionatına ev sahibliyi etdi. 2007-2009-cu illərdə isə ölkəmizdə iki dəfə Avropa çempionatı keçirildi. 2014-cü ildə Azərbaycanda yeni Milli Gimnastika Arenasında yenidən gimnastika üzrə qitə birinciliyi təşkil ediləcək.\nİdmançılarımız da böyük uğurlar qazanırlar. Azərbaycan gimnastı Dinara Gimatova 2003-cü ildə Afina Olimpiya Oyunlarına ilk milli lisenziyanı qazandı. Aliyə Qarayeva isə 2007-ci ildə bədii gimnastika üzrə Avropa çempionu tituluna sahib çıxdı, dünya çempionatında isə qızlarımız komanda hesabında üçüncü oldular. Gimnastlarımız növbəti illərdə ölkəni Olimpiya Oyunlarında layiqincə təmsil ediblər, dünya və Avropa çempionatlarında, komanda hesabında və fərdi yarışlarda mükafatçılar sırasına daxil olublar.\nLakin Azərbaycanda yerli bədii gimnastika məktəbinin yaradılmasını əsas uğur hesab edirik. Bizim gənc və istedadlı qızlarımız artıq neçə ildir ki, Bakıda milli komandamızın baş məşqçisi bolqarıstanlı mütəxəssis Mariana Vasilevanın rəhbərliyi altında məşq edirlər. Hazırda gənc məşqçilərin yeni nəsli yetişir. Bu nəsil yaxın keçmişdə Azərbaycanı beynəlxalq idman yarışlarında təmsil edən keçmiş gimnastlardır. Hazırda onlar işlərinin öhdəsindən layiqincə gəlirlər. Təkcə son 5 ildə yuniorlarımız Avropa çempionatlarında həmişə mükafatçılar sırasına daxil olublar. Bu, Azərbaycanda idman uğurlarının varislik sisteminin yaradılmasına parlaq sübutdur. Bu isə gələcək uğurların əsas açarıdır.\nAzərbaycanda gimnastikanın digər növləri də inkişaf edir. Belə ki, Şakir Şıxəliyev London Olimpiya Oyunlarında idman gimnastikası üzrə yarışlarda ölkəmizi təmsil edib. Doğrudur, o, V.Belenkinin nailiyyətlərini təkrar edə bilmədi, lakin, necə deyərlər, ən uzun yol ilk addımdan başlayır və bizim gimnastika məktəbimiz artıq bu addımı atıb. Müasir gimnastikanın tarixinə akrobatlarımız Ayla Əhmədova və Dilarə Sultanovanın da adları yazılıb. Qadınlardan ibarət bu cütlüyümüz 2009-cu ildə akrobatik gimnastika üzrə Avropa çempionatında qızıl medal qazanıb. Fəaliyyətini populyar “Günəş sirki”ndə (Cirque du Soleil) qadınlardan ibarət üçlükdə davam etdirən A.Əhmədova 2013-cü ildə Beynəlxalq Gimnastika Federasiyasının (BGF) Atletlər Komissiyasında akrobatların nümayəndəsi seçilib. Ölkəmiz BGF-nin İntizam Komissiyası və Şurasında təmsil olunub, Azərbaycan Gimnastika Federasiyasının baş katibi isə bu yaxınlarda Avropa Gimnastika İttifaqının vitse-prezidenti seçilib. İdman dünyasında tanınmaq böyük şeydir. Mehriban Əliyevanın rəhbərlik etdiyi federasiyamızın nəticələri hazırda bunlardan ibarətdir.\n– Məlumdur ki, Azərbaycanda idmanın inkişafına böyük diqqət ayrılır. Bu istiqamətdə böyük işlər görülür və bu, artıq nəzərəçarpacaq nəticələrə gətirib çıxarır. Bu gün Azərbaycan idmançıları bir çox nüfuzlu beynəlxalq yarışlarda böyük uğurlar qazanırlar. Gimnastikanın inkişafı da prioritet istiqamətlərdən biridir. Gimnastika Federasiyasının prezidenti Mehriban Əliyevanın sözlərinə görə, “şəhər və rayonlarda gimnastikanın inkişafı çox önəmli vəzifədir, lakin etiraf olunmalıdır ki, bu, uzunmüddətli strategiyadır. Yaxın dövr üçün məqsədlər Olimpiya Oyunları, Dünya və Avropa çempionatlarıdır”. Azərbaycan bu məqsədlərə çatmaq üçün digər ölkələrdən perspektivli idmançılar dəvət edəcəkmi?\n– Azərbaycan Prezidenti cənab İlham Əliyev Milli Olimpiya Komitəsinə başçılıq edir. O, mütəmadi olaraq idmançılarla və federasiya rəhbərləri ilə görüşür, onların problemləri ilə maraqlanır. Ölkəmizdə idmanın inkişafına böyük diqqət ayrılır. Bakıda və Azərbaycanın digər bölgələrində ən yüksək dünya standartlarına cavab verən yeni idman kompleksləri tikilir. Ölkəmizdə idman strukturunun inkişafı elə templə gedir ki, artıq 2015-ci ildə Azərbaycan ilk Avropa Olimpiya Oyunlarına ev sahibliyi edəcək. 2011-ci ildə ölkəmizdə həvəskar boks üzrə dünya çempionatı, FIFA U-17 qadınlar arasında futbol üzrə dünya çempionatı keçirilib.\nƏn əsası odur ki, biz cəmiyyətin idmana münasibətini dəyişməyi bacardıq. Hazırda Azərbaycanda idmançı olmaq sözün əsl mənasında nüfuzludur. Bu, hər şeydən əvvəl bədii gimnastikada nəzərə çarpır. Əgər Azərbaycan məşqçiləri və idmançıları yaxın keçmişdə xaricdə iş axtarmağa üstünlük verirdilərsə, hazırda digər ölkələrin atletləri və məşqçiləri Azərbaycana işləməyə gəlirlər. Biz sizinlə XXI əsrdə, qloballaşma dövründə yaşayırıq və öz ölkənin idman komandasına “legioner” adlandırılanların cəlb edilməsi artıq çoxdandır adi hal alıb. Məsələn, hazırda futbol üzrə Rusiya millisinin baş məşqçisinin Fabio Kapello olması heç kəsi təəccübləndirmir. 2010-cu ildə fiqurli konkisürmə üzrə Avropa çempionatında Yaponiyada anadan olmuş Yoko Kavaquti və Aleksandr Smirnov cütlüyü Rusiya üçün qızıl medal qazanmışdı. Adlı-sanlı legionerlərin cəlb edilməsi nüfuzlu yarışlarda əhəmiyyətli uğurlar qazanmağa, yəni bayrağı yüksəltməyə imkan verməklə yanaşı, hər şeydən əvvəl idman texnologiyalarının, fərdi və komanda təcrübələrinin mübadiləsi imkanıdır. Gənc idmançılar eyni zalda ustadlarla bir yerdə məşq edərək, sözün həqiqi və məcazi mənasında onlardan çox şey öyrənirlər, onların təcrübəsini əxz edirlər.\nFederasiyamız xarici mütəxəssisləri cəlb etməklə yanaşı, digər istiqamətlər üzrə də böyük iş aparıb və aparır. Yeni idman obyektləri tikilir, regionlarda gimnastika seksiyaları açılır, seminarlar, təlimlər, toplanışlar və s. keçirilir… Və artıq hazırda digər ölkələrin gimnastları toplanış üçün Azərbaycana gəlirlər.\n– Siz, əsasən, Azərbaycan vətəndaşı olmuş rusiyalı idmançılarla bədii gimnastikada xeyli uğurlar qazanmısınız. Hazırda Azərbaycanın dünya arenasında bədii gimnastika yarışlarında medallar qazanan güclü komandası var. Lakin, deyəsən, komanda uzun müddətdir Rusiyada məşq edir. Misal üçün, Şıxəliyev Anatoli Yarmovski ilə işləyir, lakin Almaniyada. Pavlova, İnşina və Plujnikov Rusiyada məşq etməyə davam edəcəklərmi? Onlar Bakıya tez-tez gələcəklərmi?\n– Azərbaycan gimnastika məktəbi hələ Sovet illərində Rusiya məktəbinin bir hissəsi kimi inkişaf edirdi. Ölkəmizin müstəqilliyinin bərpasından sonra rusiyalı mütəxəssislərlə sıx əməkdaşlığı davam etdirdik. İlk illərdə bizim əsas “ulduzlarımız” – Aliyə Qarayeva, Dinara Gimatova və Anna Qurbanova həqiqətən də vaxtlarının çox hissəsini Moskvada İrina Vinerin rəhbərliyi altında məşq etməyə sərf edirdilər. Bu əməkdaşlıq hər şeydən əvvəl bədii gimnastika sahəsində bu gün də davam edir. Belə ki, biz bu yaxınlarda kişi idman gimnastikası üzrə yığmaya rusiyalı idmançı, 2011-ci ilin Avropa çempionu Konstantin Plujnikovu cəlb etdik. Lakin ümumilikdə Azərbaycan gimnastika məktəbi artıq inkişafının bütövlükdə və tamamilə legionerlərdən asılı olduğu mərhələni tamamilə arxada qoyub. Bədii gimnastika yığmamızın böyük hissəsi yerli klubların yetirmələridir.\nTamamilə gənc “ulduzlar” yetişir. Onlar artıq beynəlxalq turnirlərdə öz yaş qruplarında mükafatlar qazanırlar. Nəhayət, gimnastika yığmamızın üzvləri artıq çoxdandır Bakıda məşq edirlər və öz məktəblərimizin yetirmələridirlər. Bəli, Marina Durunda Ukraynada, Aleksandra Platonova isə Rusiyada gimnastika ilə məşğul olmağa başlayıblar, lakin yarışlarda onlar nə Rusiyanı, nə də Ukraynanı təmsil edirlər və beynəlxalq səviyyəli idmançılar kimi artıq Bakıda olurlar. Gimnast Siyana Vasileva anası Mariana Vasilevanın bizim baş məşqçimiz təyin olunduğu vaxtdan – artıq beş ildir ki, Bakıda məşq edir. Və digər qızlar da – onları əvəz edəcək klublarımızın yetirmələri olan qızlar kimi və onları gələcəkdə əvəz edəcək bütün qalan qızlar kimi. İdman gimnastikasında da eyni mənzərədir – Şakir Şıxəliyev də 2012-ci il Olimpiya Oyunlarından sonra Bakıda məşq edir. Bəli, İnşina, Pavlova və Nekrasova Rusiyada məşq etməkdə davam edirlər. Amma, birincisi, bu gün bu, qayda olmaqdan daha çox istisnadır. İkincisi isə burada gimnastikanın idmanın çox “şəxsi” növü olduğunu nəzərə almaq lazımdır. Məşqçilərlə idmançılar arasında psixoloji əlaqə burada böyük əhəmiyyət kəsb edir. Və hesab etmirəm ki, idmançılara öz potensiallarını maksimum şəkildə açmağa imkan verən adət etdikləri mühiti dağıdaraq qurulan əlaqələri “kəsmək”, “sındırmaq” məqsədəuyğun olardı.\n– Qərbin bir çox ölkələri, xüsusən ABŞ, Kanada, Braziliya, Böyük Britaniya, Avstraliya xaricdən (Rusiya, Ukrayna, Çin, Rumıniya, Yaponiya, Bolqarıstan və s.) mütəxəssisləri məşq prosesinə cəlb etdikdən sonra olduqca yüksək nəticələr əldə ediblər. Və təkcə məşqçilər qismində deyil, həmçinin milli proqram tədrisinin yaradılması yolu ilə bütün yerli məşqçilərin Olimpiya səviyyəsinədək hazırlığı üçün. Belə təcrübəni, yəni uzunmüddətli perspektivdə uğurlar qazanmaq üçün bir çox nailiyyətlər əldə etmiş məşqçinin (məsələn, SSRİ-nin keçmiş əməkdar idman ustası və ya əməkdar məşqçisi) milli komandanın əlaqələndiricisi qismində cəlb edilməsini nəzərdən keçirmisinizmi?\n– Həqiqətən, bu gün bizim federasiyamız dünyanın həm bədii, həm idman, həm də akrobatik gimnastika üzrə tanınmış məktəblərini təmsil edən bir çox məşqçilərlə fəal əməkdaşlıq edir. Qeyd olunduğu kimi, Azərbaycan yığma komandasına bolqarıstanlı məşqçi Mariana Vasileva rəhbərlik edir. İdman gimnastikası üzrə yığmanın baş məşqçisi Natalya Pavlovadır. Məşhur ukraynalı mütəxəssis, əvvəllər Belçika, Qətər və Ukraynada çalışmış Yevgeni Moskvin kişi idman gimnastikası üzrə baş məşqçidir. Federasiyamız ildə bir neçə dəfə gimnastikanın müxtəlif növləri üzrə yerli məşqçi kursları keçirir. 2013-cü il aprel ayının əvvəlində 17 məşqçinin iştirakı ilə Beynəlxalq Gimnastika Federasiyası Akademiyasının bədii gimnastika üzrə 1-ci səviyyəli məşqçi kursları keçirildi, artıq gələn ilin əvvəlində isə bizdə 2-ci səviyyəli məşqçi kursları keçiriləcək. Nəhayət, gələn il bədən tərbiyəsi üzrə dünyanın qocaman təhsil müəssisəsi olan Sankt Peterburqdakı P.F.Lesqaft adına Bədən Tərbiyəsi, İdman və Sağlamlıq Milli Dövlət Universitetinin Gimnastika kafedrasının mütəxəssisləri məşqçilərimizə gimnastikaya aid ən müxtəlif mövzularda bir neçə seminar keçəcəklər.\n– Hazırda Azərbaycanın Beynəlxalq Gimnastika Federasiyası Akademiyasında (FIG) idman gimnastikası üzrə yalnız iki hakimi var və onlar kişi gimnastları təmsil edirlər. Azərbaycanın beynəlxalq yarışları idarə edə biləcək FIG-də imtahanlardan keçmək üçün təlim keçən qadın hakimləri varmı?\n– Azərbaycanda gimnastika üzrə tanınmış hakimlərin olması gimnastika məktəbimizin uğurlu inkişafına daha bir sübutdur. Həmyerlimiz Rza Əliyev Beynəlxalq Gimnastika Federasiyasının dəvəti ilə London Olimpiya Oyunlarında idmançıların çıxışlarını qiymətləndirib. Bu, ciddi etibardır. Əlbəttə, biz əldə olunan uğurlarla kifayətlənmək niyyətində deyilik. Artıq yanvar ayında federasiyamız Bakıda qadın idman gimnastikası və batut üzrə beynəlxalq hakim kurslarını keçirməyi planlaşdırır. Ümid edirəm ki, bu kursların nəticəsi olaraq bizdə gimnastikanın bu növü üzrə də hakimlər olacaq.\n– SSRİ dövründə 5-6 yaşlı uşaqların xüsusi idman məktəblərinə seçimi təcrübəsi var idi. Azərbaycanda bənzər proqram varmı və ya seçim Qərb sistemi üzrə, yəni xeyli sayda uşağın gimnastika ilə məşğul olduğu, daha istedadlılarının isə növbəti mərhələyə keçdiyi özəl klublarla aparılmağa başlayıb? Azərbaycanda hazırda belə klubların sayı nə qədərdir?\n– İdmançıların hazırlanmasının hər iki – həm “Qərb”, həm də “Sovet” sisteminin üstünlükləri, eləcə də çatışmazlıqları var. Azərbaycanda SSRİ-dən miras qalmış və müxtəlif müəssisələrin nəzdində fəaliyyət göstərən, indiyədək onlar tərəfindən maliyyələşdirilən idman klubları var. Həmin köhnə klublar bu gün son bir neçə ildə yaranmış özəl klublarla getdikcə daha çox nəzərəçarpan rəqabət aparır. Lakin onların hamısı köhnə sistemlə çalışır və əlbəttə ki, bu gün onlarda beynəlxalq təcrübə əsasında islahatların aparılmasına ehtiyac var. Ölkəmizdə artıq bu iş gedir. Eləcə də biz uşaqların gimnastika növlərinə seçimi prosesinin səmərəliliyini artırmaq niyyətindəyik. 5-6 yaşlı uşaqlar üçün ümumi gimnastika qrupları yaratmağı, iki ildən sonra isə onları bacarıqlarına uyğun gimnastika növləri üzrə bölməyi planlaşdırırıq.\n– Əksər keçmiş Sovet respublikalarının və sosialist ölkələrin (həmçinin Rumıniya və Bolqarıstan kimi ölkələr) bir çox klubları daha çox köhnə idman qurğuları ilə təchiz olunub, çox vaxt onların kifayət qədər məşqçiləri olmur. Azərbaycanda bu sahədə vəziyyət necədir?\n– Həqiqətən də ilk illərdə idman zallarının və lazımi avadanlıqların çatışmazlığı federasiyamız üçün ən böyük problemlərdən biri idi. Lakin bu gün vəziyyət prinsipial olaraq başqa cürdür. Federasiyamızın prezidenti Mehriban Əliyevanın təşəbbüsü ilə Bakıda, eləcə də Azərbaycanın regionlarında ən yüksək dünya standartlarına cavab verən çoxlu idman zalları tikildi, təmir edildi və avadanlıqlarla təchiz olundu. Məlum səbəblərdən idmançıların lazımi ləvazimatlarla təchiz olunması həlli birdəfəlik mümkün olmayan tapşırıqdır. Burada daimi diqqət tələb olunur. Lakin bu gün ölkəmizdə ləvazimatların çatışmazlığı milli idmanın inkişafına mane olmur və bu, sevindirici haldır.\n– Bakıda bədii gimnastika üzrə bir çox çempionat keçirilib və 2015-ci ildə burada Avropa Oyunları keçiriləcək. Bakı idman gimnastikası üzrə Dünya Kuboku, Avropa və ya dünya çempionatları kimi beynəlxalq yarışlar keçirmək üçün sifariş ərizəsini təqdim etməyə hazırdırmı?\n– Bizim ölkəmiz bir neçə dəfə nüfuzlu beynəlxalq yarışları qəbul edib. Azərbaycan lazımi infrastruktura, iqtisadi potensiala malikdir. Buna görə də dünya idman federasiyaları əhəmiyyətli yarışları keçirmək üçün daim Bakını seçirlər. Bu, tamamilə gimnastikaya da aiddir. Qeyd edildiyi kimi, 2014-cü ildə biz bədii gimnastika üzrə Avropa çempionatının, 2019-cu ildə isə dünya çempionatının iştirakçılarını və qonaqlarını gözləyirik. Növbəti ilin əvvəlində – 2015-ci ilin fevralında keçirilməsi nəzərdə tutulan kişi və qadın idman gimnastikası üzrə Dünya Kubokunun təşkilinə namizədliyimizi irəli sürməyi planlaşdırırıq. Və ən başlıcası, 2015-ci il Avropa Oyunları çərçivəsində gimnastika üzrə yarışlar keçiriləcək. Əminəm ki, qonaqpərvər Bakı daha bir neçə dəfə dünyanın müxtəlif ölkələrindən idmançıları və azarkeşləri qəbul edəcək.\n– Hazırda ən tanınmış azərbaycanlı gimnast Moskvadan Emin Qəribovdur. Necə düşünürsünüz, onun nə vaxtsa Azərbaycanın heyətində çıxış etmək şansı varmı?\n– Əlbəttə, ölkəmizdə Rusiya komandasının tərkibində Emin Qəribovun uğurlarını diqqətlə izləyirlər. O, həm də komandanın kapitanıdır. Onun qələbələri bizi sevindirməyə bilməz. Biz səmimi olaraq ona azarkeşlik edirik. Lakin Eminin özündən, həm də Rusiya komandasından onun Azərbaycan tərəfdən çıxış etməsini tələb etməyə haqqımız yoxdur. Rusiyanın, yaxud doğulduğu, böyüdüyü, idmançı kimi formalaşdığı, ulu babalarının yaşadığı Azərbaycanın tərəfində çıxış etməklə bağlı qərarı ilk növbədə Emin özü verməlidir. Yalnız bundan sonra idman dünyasında “transfer” adlanan və öz qayda və prosedurlarının olduğu mexanizm işə düşə bilər. Amma bir daha təkrar edirəm ki, Azərbaycanda biz hər şeydən əvvəl həmyerlimiz hesab etdiyimiz Eminin uğurlarına ürəkdən sevinirik.\n– Təbii ki, futbol və güləş Azərbaycanda çox populyardır. Bəs idman gimnastikası ölkədə nə dərəcədə populyardır?\n– Bir dəfə idman gimnastikası yarışlarından birində üzərində “Əgər gimnastika asan olsaydı, onu futbol adlandırardılar” sözləri yazılmış köynək satılırdı. Bu, əlbəttə, zarafatdır: əminəm ki, böyük idmanda prinsipcə asan növ ola bilməz. Bəli, ölkəmizdə də Avropa, Asiya, Afrika və Cənubi Amerikanın bir çox yerlərində olduğu kimi futbolu sevirlər. Bizdə güləşi də sevirlər. Ölkəmizdə klassik güləş, sərbəst güləş, dərin tarixi təmələ əsaslanan taekvondo, cüdo və ya karate kimi müxtəlif Şərq təkbətək döyüş növləri populyarlıq qazanıb. Azərbaycanın özünün milli güləşi mövcuddur. Onun kökləri əsrlərin dərinliyinə gedib çıxır, ənənələr isə nəsildən-nəslə qorunaraq ötürülür. Və güləşçilərimiz nüfuzlu beynəlxalq yarışlarda medallar qazananda, bu, həmin idman növünün populyarlığına təsir etməyə bilməz. Lakin xoşbəxtlikdən idmanda, belə demək mümkünsə, “yalnız birini sevmək” məcburi deyil. İndi artıq təsdiq etmək olar ki, Azərbaycanda bədii gimnastika həqiqətən də sevilən idman növü oldu. Bəli, hələlik bizdə Korbut, Nemov və ya Belenki kimi belə parlaq adlar yoxdur, amma Bakı, Gəncə, Sumqayıt və başqa şəhərlərdə idmançılarımızı yaxşı tanıyır, onların çıxışlarını diqqətlə izləyir, onların uğurlarına səmimi qəlbdən sevinirlər. Əminəm ki, yığmamızın əsas uğurları hələ irəlidədir. Bizdə potensial var və biz hamımız ölkəmizin idman ictimaiyyətinin dəstəyini hiss edirik.\nPrevious Post:Abbas Əraqçı: “İran pessimist də olsa, nüvə müzakirələrini davam etdirməyə məcburdur”\nNext Post:Azərbaycan ərazisində hava şəraiti pisləşəcək, temperatur 5-7 dərəcə düşəcək


Neftin qiymətləri artımdan sonra azalır ABC.AZ\nNeftin qiymətləri artımdan sonra azalır\n29 avqust, Fineko/abc.az. ABŞ-ın Energetika Nazirliyinin ölkədəki neft ehtiyatlarının azaldılması barədə məlumatları fonunda əvvəlki sessiyanın yekunları üzrə kəskin sıçrayışdan sonra cümə axşamı neftin qiyməti aşağı düşür.\nAvqustun 28-də keçirilən ticarətdə Londonun “ICE Futures” birjasında “Brent”in oktyabr fyuçersi $0,98 (1,65%) bahalaşaraq $60,49 təşkil etmişdir. Cümə axşamı günü “Brent”in qiyməti saat 9:45-də $0,37 (0,61%) enərək $60,12 /barelə təşkil edib.\nNYMEX birjasında avqustun 28-də keçirilən ticarətin nəticəsində “WTI” markalı neftin oktyabr fyuçersi $0,85 (1,55%) artraq $55,78 təşkil etmişdir. WTI markalı neftin oktyabr fyuçersi qiyməti cümə axşamı günü saat 9:45-də 0,21 (0,38%) enərək $55,57/ barelə təşkil etmişdir.


Yuxuların başqaları tərəfindən öyrənilməsi mümkün hala gəlirmi? | SCIENCE ARC\nJSaffarJuly 3, 2020\n333 1 dəqiqə oxuma müddəti\nSizlərə 2013-cü ildə Dr. Yukiyasu Kamitaninin rəhbərliyi ilə Kyoto Beynəlxalq Yüksək Telekommunikasiya Araşdırma İnstitutunda aparılan tədqiqat prosesini təqdim edirik. Söhbət əlbəttə ki, “Inception” filmindəkinə bənzər formada yuxulara müdaxilədən getmir. Ən azından, bu, ‘hələ ki’ mümkün deyil.\nBu tədqiqat işində ilk dəfə yuxu prosesinin necə şifrələndiyi və yuxuda baş verən proseslərin tərkib hissələrinin nələr olduğunu əvvəlcədən təxmin edə bilməyin mümkünlüyü müşahidə edilib. Araştırmalar gözləniləndən fərqli olaraq daha çox və tez-tez yuxu gördüyümüz REM (Rapid Eye Movement – Sürətli Göz Hərəkəti) mərhələsində deyil, qısa və kəskin yuxular gördüyümüz NREM (Non-Rapid Eye Movement) mərhələsində aparılıb.\nTədqiqat boyu könüllü olmuş şəxslər dəfələrlə MRT cihazına uzanmalı olublar. Proses bu şəkildə aparılıb: Şəxsin hər yuxuya getdiyi anda araşdırmaçılar qısa bir müddət gözlədikdən sonra beynin aktivliyini qeyd etməyə başlayıblar və daha sonra onu oyandırıb qısaca olaraq yuxuda gördüklərini və özünü necə hiss etməsi barədə qeydlər aparmasını istəyiblər. Sonra yenidən həmin şəxsin təkrar yuxuya getməsini gözləyiblər və təcrübə bu şəkildə təkrar davam etdirilib. Nəticədə yüzlərlə yuxudan əldə edilən məlumatlar toplanılıb.\nNümunə bir yuxu qeydinə baxaq: “Böyük bürünc bir heykəl gördüm… kiçik bir təpədə və onun ətrafında evlər, küçələr və ağaclar var idi.”\nDaha sonra isə iştirakçıların yuxularında gördükləri və tez-tez rastlanılan əşyaları təqdiqatçılar qruplara ayıraraq müəyyən edilib: kitablar, avtomobillər, mebellər, kompyuterlər, kişilər, qadınlar və.s. Növbəti mərhələdə iştirakçılara yuxarıda qeyd olunan əşyalar göstərilib. Tədqiqatçılar onlara bu əşyalar göstərdikləri müddətdə MRT cihazı vasitəsilə onların beyninin fəaliyyətini və beyin dalğalarını qeyd edilib. Beləliklə, tədqiqatçılar artıq bir insanın yuxuda bir avtomobil və ya bir kitab görərkən necə bir beyin dalğası/fəaliyyəti görəcəyini müəyyən edə biliblər.\nTədqiqat prosesi nəticəsində artıq araşdırmaçılar şəxsin yuxuda nə gördüyünü bir neçə əşyanı əhatə edəcək səviyyədə müəyyən edə bilirdilər. Təbii ki, burada ən sadə, ən bəsit təxminlərdən söhbət gedir. Məsələn, şəxsin yuxuda avtomobil gördüyü məlumdursa da, onun hansı marka, hansı model və ya hansı rəngdə avtomobil gördüyünü müəyyən etmək hələ ki imkansızdır.\nGələcəkdə yuxuların və beynin oxunması işində daha da irəliləyişlərin olacağı qaçılmaz görünür. Ancaq bütün bunlar özləri ilə bərabər bir sıra etik qayğı və narahatlıqları da ortaya mütləq şəkildə çıxaracaqdır.\nMənbə: Matthew Walker – “why we sleep?” və Mehmet Emin Köse – digitalx\nblog brain dream matthewwalker Nrem rem science whywesleep\nBookworm, captain of Diplomaticos team


Sent Helier — Vikipediya\nSent Helier (ing. Saint Helier, fr. Saint-Hélier, norm. Saint Hélyi, 49°11′ şm. e. 2°07′ q. u.) — şəhər və liman, Böyük Britaniya taxt-tac ərazisi olan Cersinin paytaxtı, onun iqtisadi mərkəzi. Cersinin on iki dairəsindən biri.\nSent Helier Cersi adasının cənubundakı kiçik körfəzdə yerləşir.\nƏrazisi — 10,6 кm². Əhalisi — 28,3 min nəfər (2001), bu isə ada əhalisinin üçdə biri deməkdir.\nŞəhər burada VI əsrdə yaşamış və piratlar tərəfindən öldürülmüş xristianlıq tərəfdarı Müqəddəs Helierin şərəfinə adlandırılıb. Balta ilə öldürüldüyü güman eedildiyi üüçn Cersinin gerbində balta təsviri vardır.\nƏsas görməli yerləri Yelizaveta qalası, Müqəddəs Helier kilsəsi və parlament binasıdır. Kral şəhər parkında II Georqun heykəli vardır, onun yanı «sıfır kilometr» hesab edilir. Adada hər nöqtənin məsafəsi həmin yerdən hesablanır.\nSent Helier administrasiyasının binası\nCersinin azad edilməsinə həsr edilmiş abidə\nII Georqun heykəli\nSent Helierin mərkəzi bazarı\nCersi adasının cənubundakı körfəzdən şəhər görüntüsü\nSent Helierin rəsmi saytı\nMənbə — "https://az.wikipedia.org/w/index.php?title=Sent_Helier&oldid=4758347"\nLast edited on 1 iyun 2019, at 23:30\nBu səhifə sonuncu dəfə 1 iyun 2019 tarixində, saat 23:30-də redaktə edilib.


Prezidentlərin çağırışı nəticə verəcəkmi? - TƏHLİL\n25 İyun 2012 16:10 | 1 786\nErmənistanın qeyri-konstruktiv mövqeyi isə, danışıqları alt-üst edir\nMeksikanın Los-Kabos şəhərində keçirilən G20 sammitində Rusiya, ABŞ və Fransa prezidentləri Azərbaycan və Ermənistan dövlət başçılarını Dağlıq Qarabağ probleminin həllinin əsas prinsiplərinin razılaşdırılmasını sürətləndirməyə çağırıblar.\nProblemin dirəndiyi dalandan çıxarılma cəhdi\nÜç ölkə liderinin Dağlıq Qarabağ məsələsinin müzakirəsindən sonra qəbul etdiyi bəyanatda deyilir ki, 2011-ci il mayın 26-da Dovildə qəbul edilmiş birgə bəyanatda Azərbaycan və Ermənistan prezidentlərini qətiyyəti addımlar atmağa çağırsaq da, çox təəssüf ki, onlar bu addımlar atmayıblar.\nBöyük güclərin sammitində Dağlıq Qarabağ münaqişəsinin müzakirəyə çıxarılması sözsüz ki, müsbət haldır və problemin dirəndiyi dalandan çıxarılması cəhdi hiss edilir. Lakin bununla belə səslənən bəyanatda ikili standart özünü büruzə verir. Bəyanatda Azərbaycan və Ermənistan prezidentlərini qətiyyəti addımlar atmadıqlarını irad tutan həmsədr ölkələrin başçıları çox yaxşı dərk edirlər ki, məhz Ermənistan status-kvonun saxlanmasına və sülh prosesinin pozulmasına yönəlmiş qeyri-konstruktiv mövqe tutub.\nErmənilər bəyanatlara məhəl qoymur\nHamıya bəllidir ki, rəsmi Yerevan Minsk qrupunun həmsədr ölkələrinin liderlərinin Dağlıq Qarabağ münaqişəsində status-kvonun saxlanmasının yolverilməz olduğu qeyd edilən Akvil, Muskok və Dovildəki bəyanatlarına məhəl qoymur. Bundan başqa, Yerevan Azərbaycanın işğal olunmuş ərazilərindən Ermənistan qoşunlarının çıxarılmasını nəzərdə tutan BMT Təhlükəsizlik Şurasının 4 qətnaməsinə əhəmiyyət vermir. BMT TŞ ilə yanaşı, İƏT və Avropa Parlamenti kimi bir çox beynəlxalq təşkilatlar Azərbaycanın işğal olunmuş ərazilərindən Ermənistan qoşunlarının çıxarılmasına çağıran qətnamələr qəbul ediblər. Dünyanın bütün ölkələri və bütün beynəlxalq institutları Azərbaycanın ərazi bütövlüyünü tanıyır.\nBəyanatda Azərbaycan və Ermənistan liderləri 2012-ci il yanvarın 2-də Soçidə səsləndirilmiş bəyanatda əksini tapan, Dağlıq Qarabağ münaqişəsinin nizamlanmasına dair əsas prinsiplərin razılaşdırılması barədə öhdəlikləri yerinə yetirməyə çağırılır.\nİşğalçı Ermənistana təzyiqlər olmasa...\nRusiya, ABŞ və Fransa Azərbaycan və Ermənistan dövlət başçılarını Dağlıq Qarabağ probleminin həlli üçün hərbi gücdən istifadədən çəkinməyə və ATƏT-in Minsk Qrupunun vasitəçilik yardımından tam olaraq istifadə etməyə səsləyirlər.\nYerli ekspertlərin sözlərinə görə, problemin həll olunmaması Ermənistanın qeyri-konstruktiv mövqeyi, işğalçı dövlətin bu gün sanksiyalara məruz qalmaması və beynəlxalq hüquq normalarına meydan oxuması ilə bağlıdır.\nPolitoloqların fikrincə, 20 ildir səsləndirilən bəyanatlar münaqişənin həllində hər hansı bir cüzi də olsa irəliləyişə səbəb olmayıb. Əgər işğalçı Ermənistana təzyiqlər olmasa, münaqişənin diplomatik yolla həll daha da mürəkkəbləşir. Böyük dövlətlər, beynəlxalq təşkilatlar həqiqətən də, müharibənin yenidən alovlanmasını istəmirlərsə, işğalçı dövlətə təzyiq etməlidirlər.\nBu, ən qorxulusudur\nBirgə bəyanatda hərbi gücdən istifadənin yalnız bölgə xalqlarının uzun müddətdir ki, çəkdikləri əzab və əziyyətləri artıracağı qeyd olunur.\nRusiya İctimai-Siyasi Tədqiqatlar Mərkəzinin direktoru, politoloq Vladimir Yevseyevprezidentlərin Los-Kabos bəyanatını şərh edərkən bildirib ki, həmsədr ölkələrinin başçıları Azərbaycan və Ermənistanı Dağlıq Qarabağ danışıqlarını sürətləndirməyə çağırıblar: "Amma Azərbaycanla Ermənistan arasında vəziyyət daha da gərginləşir. Ən böyük problem də ondan ibarətdir ki, gərgin vəziyyət münaqişə zonası olan Dağlıq Qarabağ ərazisində deyil, birbaşa Azərbaycanla Ermənistanın sərhədində müşahidə olunur. Əgər gərgin vəziyyət Dağlıq Qarabağ ərazisində olsaydı, buna bir qədər sakit yanaşmaq olardı. Lakin silahlı toqquşmaların Azərbaycanla Ermənistanın sərhədində getməsi vəziyyəti daha da gərginləşdirir. Bu zaman Rusiyanın problemin həllində mövqe tutması çətinləşir. Rusiya Ermənistanın ərazi bütövlüyünü qorumaq barədə öhdəlik götürüb. Ona görə də, bu mənada müharibə başlanacağı təqdirdə Rusiya üçün neytrallığı qorumaq çətin olacaq. Çünki söhbət Ermənistanın ərazi bütövlüyünün itirilməsindən gedir. Bu səbəbdən də heç olmasa, Azərbaycan-Ermənistan sərhədində gərginliyi azaltmaq lazımdır. Təbii ki, Dağlıq Qarabağ konfliktində də gərginliyin artması yaxşı hal deyil".\nRusiyalı politoloq hesab edir ki, Dağlıq Qarabağda müharibənin başlanması bütün regionu odun içinə atacaq. Bu, ən qorxulusudur.


Qarabağda işləmək istəyənlər üçün iş yerləri - SİYAHI\n22 noy 2021, 16:20\nQarabağ üzrə Dövlət Məşğulluq Mərkəzlərində işsiz və iş axtaranlara təklif olunan müxtəlif məvacibli işlərin siyahısı vətəndaşlarda böyük maraq doğurur.\nYeniavaz.com baku.ws-ə istinadla xəbər verir ki, Əmək və Əhalinin Sosial Müdafiəsi Nazirliyi yanında Dövlət Məşğulluq Xidmətindən verilən məlumata əsasən hazırda vətəndaşlara müxtəlif məvacibli işlər təklif edilir.\nİş axtaran hər kəs e-sosial.az portalı üzərindən Məşğulluq Alt Sisteminə daxil olaraq işsiz və iş axtaran kimi öz qeydiyyatını apara bilərlər.\nHazırda Məşğulluq Alt Sistemindəki vakansiya bankında işğaldan azad olunan ərazilər üzrə aktiv vakansiya və iş imkanı mövcuddur. Vakansiyalar üzrə əməkhaqqı işə götürən tərəfindən müəyyən edilir. Vakansiyalar üzrə minimum məvacib ölkə üzrə təyin olunan minimum əməkhaqqı məbləğindən - 250 manatdan 800 manatadək dəyişir.\nQeyd edək ki, işləmək istəyən vətəndaşlar Məşğulluq Alt Sisteminə daxil olaraq vakansiyalarla tanış ola bilərlər.\nİnternetə çıxışı olmayan və elektron platformadan istifadə etməyi bacarmayan vətəndaşlar isə qeydiyyatda olduqları əraziləri üzrə məşğulluq filiallarına yaxınlaşaraq vakansiyalar barədə məlumat alsınlar.


Mərkəzi Bankdan manatla bağlı şok etiraf – Yenicag.Az\nAna Səhifə Banner Mərkəzi Bankdan manatla bağlı şok etiraf\nMərkəzi Bankdan manatla bağlı şok etiraf\nYeni Çağ Media Qrupu – Dekabr 17, 2015 - 12:16\nAzərbaycan Mərkəzi Bankı (AMB) ABŞ-ın Federal Ehtiyat Sistemi tərəfindən (FES) uçot dərəcəsinin artırılması ilə bağlı qəbul etdiyi qərara münasibət bildirib.\nAMB-dən verilən məlumata görə, FES-in qəbul etdiyi qərar gözlənilən idi: “Şübhəsiz ki, FES-in qərarı bütün dünyaya, o cümlədən Azərbaycana, bizim milli valyutamıza öz təsirini göstərəcək. Təsirlər barədə detallı danışmaq hələ çox tezdir, bununla bağlı biz müvafiq təhlillərimizi aparırıq. Bilirsiniz ki, manatın məzənnəsi bivalyuta səbətinə uyğun şəkildə tənzimlənir. Buna görə, dollar və avro münasibətlərini ciddi şəkildə təhlil edirik”.\nSon zamanlar ictimaiyyət arasında manatın növbəti dəfə devalvasiyaya uğraması, habelə üzən məzənnəyə keçidlə bağlı müxtəlif fikirlər səslənir. FES-in qərarı isə bu söz-söhbətlərin daha da böyüməsinə səbəb ol bilər. Buna münasibət bildirən Mərkəzi Bank rəsmisi deyib: “Hələlik bununla bağlı nə isə demək çox çətindir, proses hazırkı axarı ilə davam edəcək. Bununla bağlı daxili müzakirələr aparılır. Hadisələr çox sürətlə dəyişir və onlardan asılı olaraq, hökumətlə razılaşdırılmış, planlaşdırılmış şəkildə Mərkəzi Bank öz məzənnə siyasətini həyata keçirəcək”.\nAMB rəsmisi ona da əlavə edib ki, hələlik bivalyuta səbətində dollar və avronun payında dəyişiklik gözlənilmir.\nQeyd edək ki, FES-in qəbul etdiyi qərara əsasən uçot dərəcəsi 0,25% artırılıb.(APA)


Səmti müəyyənetmə olimpiya ailəsinə doğru - ilk festival Azərbaycanda ola bilər - Olimpiya Idman NövləriOlimpiya Idman Növləri\nSəmti müəyyənetmə olimpiya ailəsinə doğru – ilk festival Azərbaycanda ola bilər\n20 iyul 2017 / 12:45 Baxış sayı: 381\nEstoniyanın Tartu şəhərində səmti müəyyən etmə üzrə dünya çempionatı ilə yanaşı, “VIP Race” təşkil olunub. Allsport.az saytı xəbər verir ki, federasiya prezidentləri, IOF rəsmiləri və bir sıra təşkilar nümayəndələrinin qatıldığı yarışda Azərbaycanı Mirəli Kazımov təmsil edib.\nFederasiya prezidentimiz IOF tərəfindən təşkil olunan prezidentlərin və məsul şəxslərin iştirakı ilə konfransda iştirak etmişdir. Konfransda səmti müəyyənetmənin gələcək perspektivləri və olimpiya idman növü olma yolunda atılacaq mümkün addımlar müzakirə olunmuşdur. Bununla yanaşı IOF-un Avropa Komissiyasının strukturunun yenidən formalaşması kimi strateji müzakirələrdə Mirəli Kazımov öz konstruktiv təklifləri ilə çıxış etmiş və bu təkliflər iştirakçılar tərəfindən müsbət qarşılanmışdır.\nAzərbaycanın bir idman ölkəsi kimi son zamanlar göstərdiyi naillətlər nəzərdən yayınmamış və bu idman növündə inkişaf etməkdə olan ölkə kimi rolu və nəticələri yüksək qiymətləndirilmişdir. Gələcəkdə ölkəmizdə səmti müəyyənetmə idman növü üzrə böyük və mötəbər tədbirlərin həyata keçirilməsi perspektivləri müzakirə olunmuş və Dünyada ilk səmti müəyyənetmə festivalının məhz Azərbaycanda keçirilməsi təklifi irəli sürülmüşdür. Bu təklif bir çox federasiya prezidentləri və IOF rəsmiləri tərəfindən müsbət qarşılanmış və tədbirin həyata keçirilməsi üçün dəstək nümayiş olunmuşdur.\nBununla yanaşı Azərbaycan Səmti Müəyyənetmə Federasiyası ilə Türkiyə, Belarus, Rusiya, Çexiya və Bolqarıstan kimi ölkələrin müvafiq federasiyaları arasında rəsmi görüşlər keçirilmiş və qarşılıqlı əməkdaşlıq haqda razılıq əldə olunmuşdur. Bolqarıstanın keçmiş idman naziri olmuş və hazırda Bolqarıstan Səmti Müəyyənetmə Federasiyasının prezidenti də Azərbaycanla sıx əməkdaşlıq etmək barədə istəyini bildirmişdir. Bununla yanaşı Aralıq Dənizi Ölkələri Konfederasiyası üzvləri olan Fransa, İtaliya və Serbiya Federasiya prezidentləri ilə həyata keçirilən təkli görüşlərdə Azərbaycanı gələcəkdə bu qurumda görməyi arzuladıqlarını bildirmişlər.